Langgan Laporan Kredit 3 Bulan Percuma dengan MyCreditInfo

Mengetahui credit rating boleh berikan kita kelebihan dari segi kewangan. Kita boleh tahu macam mana rekod kita dari pandangan bank. Dengan pelbagai nilai aset seperti saham yang susut ketika ini, ada banyak peluang untuk membeli. Mungkin ada juga yang ingin membuat pinjaman untuk membeli rumah, kereta atau apa-apa sahaja terutamanya bila keadaan kembali pulih dari wabak COVID-19 nanti. Maka anda boleh tahu kedudukan kewangan anda dengan membuat semakan credit rating.

Baru-baru ini, kami ada keluarkan hantaran tentang promosi semakan credit rating dari CTOS. Kalau anda terlepas, jangan risau. Kali ni MyCreditInfo pula menawarkan servis ini secara percuma untuk 3 bulan. Sekiranya anda nak langgan untuk setahun, harga servis ini pun ada promosi ketika ini. Dalam hantaran ini, kita akan ikut langkah-langkah untuk dapatkan laporan kredit percuma 3 bulan dari MyCreditInfo.

1. Pergi ke laman web MyCreditInfo

Layari laman web MyCreditInfo di
https://www.mycreditinfo.com.my/

2. Daftarkan akaun MyCreditInfo

Ikut langkah ini kalau anda belum membuka akaun dengan MyCreditInfo. Ada beberapa cara untuk ke borang pendaftaran. Antaranya anda boleh klik butang
Redeem Yours Now
 di banner pada banner promosi JagaMyID (nama produk maklumat kredit).

3. Isi maklumat yang diperlukan

Isikan maklumat yang diperlukan. Isi nombor telefon bimbit dan sahkan dengan kod TAC. Tekan
Sign Up
.

Dalam skrin yang berikutnya, anda akan diminta untuk mengesahkan maklumat beberapa lagi maklumat akaun. Ikut sahaja langkah yang digariskan.

4. Pilih langganan JagaMyID

Dalam langkah ketiga, anda akan diminta untuk pilih langganan perkhidmatan dengan MyCreditInfo. Pilih JagaMyID dengan tekan pada butang
Know More
.

Anda akan dibawa ke laman baru untuk memilih jenis servis JagaMyID. Anda akan perasan kedua-duanya adalah servis berbayar. Pilih sahaja mana-mana. Selepas anda tekan
Buy Now
, anda akan dibawa ke bakul pembelian. Di sini, anda boleh buang pilihan tadi yang berbayar dengan tekan butang pangkah.

Lihat pada menu dashboard di bahagian kiri, anda akan jumpa
JagaMyID (BASIC/PLUS)
. Sila tekan. Anda akan jumpa banner promosi yang kita sebutkan tadi iaitu langganan JagaMyID untuk 3 bulan. Klik butang
Redeem Yours Now
 pada banner tersebut.

Sekarang bakul pembelian anda akan ada
JagaMyID (3 Month)
 yang berharga RM 0. Ini bermakna anda berjaya pilih perkhidmatan percuma yang kita nak langgan tadi. Tekan butang
Checkout
 untuk ke langkah seterusnya.

5. Pengesahan identiti

Dalam langkah ni, anda cuma perlu ambil gambar muka dengan menggunakan smartphone anda. Gambar IC depan dan belakang pun perlu dimuat naik, sama ada menggunakan smartphone atau muat naik melalui laman web.

Jangan risau sekiranya anda tersangkut di langkah ini. Anda boleh sambung langkah ini bila-bila anda bersedia.

6 Laporan boleh dibaca

Itu sahaja yang anda perlu buat. Permohonan anda tak sepatutnya mengambil masa yang lama sekiranya tiada masalah pada gambar yang dimuat naik dan anda siapkan dalam waktu bekerja.

Selepas siap, anda boleh baca laporan dari dashboard. Di dashboard, anda akan dikemas kini berkenaan tarikh sah langganan JagaMyID tadi. Laporan kredit pula boleh dibaca dari menu Summary Credit Profile.


GDEX - Perbincangan Landskap Pengangkutan dan Kemungkinan Krisis Baru

Perkhidmatan penghantaran merupakan salah satu perkhidmatan keperluan yang dibenarkan beroperasi sewaktu PKP berlangsung di Malaysia. Dalam sesuatu perniagaan, jika barang tidak sampai kepada pelanggan, maka urusan perniagaan itu tidak lagi selesai. Kali ni, kami akan berkongsi sebuah perbincangan radio BFM dan CEO kepada syarikat penghantaran GDEX, Teong Teck Lean.

1. Perubahan prospek permintaan

60% dari pendapatan GDEX datangnya dari perkhidmatan B2B iaitu bisnes ke bisnes. Pada minggu pertama PKP berjalan, mereka memerhatikan pengurangan sehingga 70% daripada aktiviti ini. Dalam minggu itu juga, kebanyakan perniagaan menyesuaikan operasi mereka ke arah e-dagang. Minggu seterusnya melihatkan peningkatan aktiviti sehingga 50% lebih daripada biasa.

Dalam waktu terbaharu ini, mereka memerhatikan peningkatan dalam segmen C2C pula iaitu penghantaran dari individu. Segmen ini dijelaskan sebagai perubahan terkini dengan jualan secara online melalui media sosial terutamanya oleh "influencer". Trend ini dilihat semakin meningkat dengan peningkatan yang kuat. Marjin keuntungan untuk segmen ini juga adalah sihat kerana persaingan harga tidak sehebat segmen B2B.

2. Covid-19 mungkin hanya permulaan krisis

Gambar: Zukiman Mohamad

Apabila ditanya tentang persiapan menjelang PKP, Teong mengatakan mereka sedang persiapkan diri lebih jauh untuk krisis yang mungkin akan tiba setelah Covid-19 ini. GDEX kini sedang memperkukuhkan kedudukan kewangan dengan mengekalkan simpanan tunai.

Katanya, Covid-19 ini mungkin hanya permulaan krisis. Selepas ini, terdapat kemungkinan syarikat-syarikat menghadapi masalah hutang tak berbayar akibat kekurangan pendapatan syarikat. Sejauh mana krisis yang akan timbul selepas ini pula tak diketahui. Namun, beliau membangkitkan situasi semasa di mana 90% negara membangun telah pun meminta bantuan kewangan dari IMF untuk menghadapi cabaran pandemik ini.

3. Pengurusan kos untuk menggagahkan syarikat

Teong menyatakan bahawa GDEX tidak mempunyai apa-apa perancangan untuk membuang pekerja. Dari segi perniagaan, mereka juga mempunyai permintaan baru untuk penghantaran ikan segar. Mereka merancang untuk memanfaatkan pekerja mereka sepenuhnya supaya tiada yang dibuang, dan dalam masa yang sama, tidak perlu mengambil pekerja baru.

4. Peluang yang mungkin ada selepas ini

Dari segi pelaburan perniagaan, Teong menyatakan bahawa tahun 2020 tak berikan peluang yang banyak. Buat masa ini, syarikat dalam kedudukan berjaga-jaga dari berbelanja untuk membina simpanan tunai. Namun, peluang ini mungkin lebih cerah pada tahun 2021 hingga 2022. Pada waktu ini barulah keyakinan untuk meluaskan pelaburan itu lebih kuat.

5. Kesan Covid terhadap syarikat

Covid bukanlah suatu yang bagus untuk dilalui. Namun dalam melalui cabaran ini, syarikat mula menyedari bahawa terdapat banyak lagi tindakan yang boleh diambil untuk memperkasakan syarikat. Ini bukanlah suatu yang unik terhadap GDEX sahaja, tapi juga benar untuk kebanyakan syarikat.

Sebelum ini, mungkin terdapat beberapa pelaburan yang telah dibuat untuk membina sesebuah sistem. Namun, dengan tamparan Covid-19, syarikat mula melakukan tindakan drastik untuk menyesuaikan diri dengan perubahan landskap ekonomi yang dilanda kini.


LGMS - Meluaskan Segmen Perkhidmatan Keselamatan Siber Melalui Dana IPO

LGMS Berhad merupakan sebuah syarikat yang menyediakan perkhidmatan keselamatan siber bagi mengatasi serangan siber yang dihadapi oleh organisasi. Butiran IPO syarikat adalah seperti berikut.

Harga IPO:

RM 0.50

Status syariah:

Dinilai syariah oleh SAC

Pasaran:

ACE

Permodalan pasaran:

RM 228 juta

Nisbah PE:

11.04

Permohonan ditutup:

26 Mei 2022

Cabutan saham:

30 Mei 2022

Tarikh penyenaraian:

8 Jun 2022

Bisnes LGMS Berhad

LGMS Berhad terlibat dalam perkhidmatan keselamatan bagi memenuhi permintaan untuk perlindungan keselamatan siber. Kepakaran utama mereka adalah menyediakan perkhidmatan pencegahan risiko siber, pematuhan dan pengurusan risiko siber, ancaman siber dan perkhidmatan tindak balas insiden terhadap syarikat teknologi, kewangan dan telekomunikasi.

Berikut adalah butiran aktiviti utama bisnes yang dijalankan oleh LGMS Berhad:

Sumber: Prospektus

LGMS Berhad menyediakan perkhidmatan profesional keselamatan siber terutamanya di Malaysia. Bukan itu sahaja, LGMS juga menyediakan perkhidmatan kepada syarikat yang berpangkalan di negara-negara Asia Tenggara antaranya adalah Singapore, Brunei, Cambodia, Indonesia, Thailand dan Vietnam. Selain negara Asia Tenggara pula adalah Jepun, Kanada, Maldives, Belanda, New Zealand, Australia, Arab Saudi, Perancis dan Amerika Syarikat.

Kesan COVID-19 Terhadap Bisnes

Akibat pandemik COVID-19, beberapa fasa Perintah Kawalan Pergerakan (PKP) telah dilaksanakan sepanjang tahun 2020 hingga 2021 oleh kerajaan. PKP telah menjejaskan operasi perniagaan LGMS apabila berlaku pengurangan dalam prospek pelanggan dan aktiviti perniagaan pelanggan sedia ada juga semakin perlahan. Ini telah mengakibatkan penurunan ketara dalam perkhidmatan LGMS kerana pelanggan mengurangkan perbelanjaan untuk IT dan keselamatan siber.

PKP juga telah memberi kesan negatif ke atas kewangan syarikat dengan mengalami penurunan pendapatan daripada pasaran tempatan sebanyak RM 0.92 juta atau 5.30% disebabkan pelaksanaan projek keselamatan siber yang perlahan pada FYE 2020. Namun begitu, LGMS menjangkakan permintaan untuk perkhidmatan keselamatn siber akan meningkat dengan peningkatan trend pengaturan kerja jarak jauh selepas PKP.

Prestasi kewangan

Secara keseluruhan, LGMS Berhad telah menunjukkan peningkatan yang konsisten dalam pendapatan dan keuntungan daripada tahun 2018 hingga 2021. LGMS Berhad telah mengalami kenaikan pendapatan semenjak FYE 2018 iaitu daripada RM 17.39 juta menjadi RM 20.56 juta pada FYE 2019. Tahun 2021 pula LGMS Berhad telah merekodkan pendapatan yang tertinggi berbanding tahun sebelumnya iaitu sebanyak RM 28.26 juta berbanding FYE 2020 sebanyak RM 20.65 juta.

Sekalipun LGMS mengalami pengurangan perkhidmatan dan aktiviti perniagaan pelanggan menjadi perlahan akibat PKP, prestasi kewangan syarikat LGMS menunjukkan peningkatan yang baik dan tidak terjejas. Tahun 2021, berlaku peningkatan yang ketara apabila kebanyakan syarikat sudah memulakan mod kerja dari rumah dan permintaan terhadap perkhidmatan keselamatan siber juga meningkat.

Prestasi kewangan LGMS Berhad

Pendapatan yang diperoleh LGMS Berhad melalui segmen perniagaannya dibahagikan kepada tiga, iaitu melalui perkhidmatan pencegahan risiko siber, pematuhan dan pengurusan risiko siber dan perkhidmatan ancaman siber dan tindak balas insiden. Penyumbang utama bagi pendapatan syarikat LGMS adalah daripada perkhidmatan pencegahan risiko siber.

Pada FYE 2021, perkhidmatan pencegahan risiko siber telah menyumbang sebanyak RM 16.10 juta (58.81%), berbanding pematuhan dan pengurusan risiko siber sebanyak RM 8.15 juta (28.83%) dan perkhidmatan ancaman siber dan tindak balas insiden sebanyak RM 3.5 juta.

Pendapatan mengikut segmen

Secara keseluruhan, ketiga-tiga segmen ini telah menunjukkan peningkatan yang baik daripada FYE 2018 hingga FYE 2021 dan pendapatan syarikat lebih banyak diperoleh daripada segmen perkhidmatan pencegahan risiko siber.

Strategi IPO dan masa depan

Dana yang diterima dari penyenaraian IPO iaitu sebanyak RM45.7 juta akan digunakan untuk tujuan seperti berikut:

Dana

Nilai (juta)

Peratusan %

Pembelian pejabat

18.0

39.39

Perluasan tenaga kerja

6.5

14.22

Perbelanjaan modal untuk peralatan IT dan alatan perisian

6.0

13.13

Perluasan perniagaan yang strategik

7.7

16.85

Modal kerja

3.5

7.66

Perbelanjaan penyenaraian

4.0

8.75

Jumlah

45.7

100.0

Mengikut jadual di atas, majoriti dana yang diperoleh daripada penyenaraian IPO ini akan digunakan untuk pembelian premis pejabat bahari di Klang Valley untuk menyokong pangkalan pelanggan yang semakin meningkat iaitu sebanyak RM 18 juta mewakili 39.39% daripada jumlah dana IPO tersebut. Selain itu, RM 6.5 juta bersamaan 14.42% akan digunakan untuk meluaskan tenaga kerja dengan membiayai gaji kakitangan 70 rekrut teknikal baharu dan kos latihan dan pensijilan yang berkaitan untuk meningkatkan kemahiran teknikal.

Tambahan, perbelanjaan modal untuk peralatan IT dan alatan perisian juga diperuntukkan sebanyak RM 6 juta mewakili 13.13% bagi pusat latihan dan makmal baharu. RM 7 juta bersamaan 16.85% daripada dana tersebut pula akan digunakan untuk perluasan perniagaan yang strategik dengan menubuhkan cawangan baru di Singapura dan membiayai usaha sama atau hubungan dengan rakan kongsi tempatan di Vietnam dan Kemboja. Tawaran IPO ini juga dapat memberikan RM 3.5 juta sebagai modal kerja kerpada syarikat dan baki selebihnya akan digunakan untuk perbelanjaan penyenaraian.

Analisis bisnes dan industri LGMS Berhad

LGMS ialah penyedia bebas perkhidmatan keselamatn siber profesional yang mengkhusus dalam penilaian keselamatan siber dan ujian penembusan, pematuhan dan pengurusan risiko siber, serta penyediaan forensik digital dan perkhidmatan tindak balas insiden. Keselamatn siber menjadi lebih penting apabila teknologi berkembang dan internet digunakan secara meluas pada pelbagai platform, serta peningkatan infrastruktur
cloud,
pusat data dan telefon pintar.

Industri keselamatan siber

Keselamatan siber merujuk kepada teknologi atau perisian yang digunakan untuk melindungan seseorang, firma, organisasi atau sistem maklumat dan infrastruktur negara daripada jenayah dan serangan berasaskan internet. Industri keselamatan siber berkembang untuk memerangi kecanggihan jenayah siber yang semakin meningkat. Keselamatan siber meliputi tugas pencegahan, detektif dan pemulihan.

Industri keselamatan siber boleh dibahagikan mengikut beberapa kategori seperti berikut:

Sumber: Prospektus

Berdasarkan rajah di atas, keselamatan siber boleh dibahagikan kepada 5 kategori. Syarikat LGMS lebih banyak terlibat dengan
endpoint security, data security, network security, cloud security
dan lain lain bagi melindungi data digital dan rangkaian komputer. Selain itu, LGMS juga terlibat dalam perkhidmatan profesional dan menjalankan aktiviti keselamatan siber di premis klien dan
cloud
.

Prestasi industri

Menurut laporan IMR, industri keselamatan siber Malaysia semakin berkembang dengan pesat apabila Malaysia telah menduduki tempat kelima di peringkat global bersama Persekutuan Rusia dan Emiriah Arab Bersatu dan kedua di rantau Asia Pasifik dalam Indeks Keselamatan Siber Global ITU 2020, dengan skor 98.06 daripada 100.00. Justeru, industri keselamatan siber Malaysia telah berkembang daripada RM 2.92 billion pada tahun 2020 kepada RM 3.33 billion pada tahun 2021.

Sejarah dan ramalan pertumbuhan syarikat

Memandangkan
lockdown
berlaku semasa wabak COVID-19 menyerang, ini mengakibatkan permintaan untuk perkhidmatan digital melonjak. Teknologi digital baharu seperti 5G, serta pengembangan perusahaan yang diterajui teknologi seperti fintech, dijangka meningkatkan ekonomi digital dan meningkatkan permintaan untuk perkhidmatan keselamatan siber. Perniagaan keselamatan siber tempatan dijangka berkembang sebanyak 13.7% kepada 14.0% daripada tahun 2022 hingga 2026 apabila ekonomi Malaysia meneruskan transformasi digitalnya. Perniagaan keselamatan siber Malaysia diramalkan bernilai RM 6.36 billion menjelang 2026, dengan CAGR 13.9%.

Persaingan

LGMS ialah sebuah syarikat penyedia bebas di Malaysia yang menawarkan perkhidmatan keselamatn siber profesional yang mempunyai banyak pengalaman dan pengetahuan teknikal, terutamanya dalam bidang penilaian kelamahan dan ujian penembusan.

Antara pesaing atau syarikat yang terlibat dalam industri yang sama dengan LGMS terdiri daripada syarikat tempatan dan asing telah disenaraikan dalam prospektus seperti berikut:

Sumber: Prospektus

Data di atas hanya digunakan sebagai petunjuk dan perniagaannya tidak boleh dianggap setanding secara lansung dengan LGMS kerana tidak semua syarikat mempunyai FYE yang sama, menjalankan operasi yang serupa sepenuhnya dan beroperasi di kawasan geografi yang sama.

LGMS Berhad telah memperoleh pendapatan sebanyak RM 28.26 juta bersamaan dengan 0.8% bahagian daripada pasaran keselamatan siber di Malaysia yang berjumlah RM 3.33 billion pada tahun 2021. Ini merangkumi sumbangan hasil oleh peserta pasaran keselamatan siber tempatan dan asing daripada kesemua 5 kategori iaitu
component, type, solution, service
 dan
rollout
.

Perbincangan

Melihat kepada permintaan terhadap perkhidmatan keselamatan siber yang semakin meningkat, ini dapat memberi kesan positif terhadap prospek industri keselamatan siber Malaysia. Wabak COVID-19 dan lockdown telah meningkatkan penggunaan internet dan penggunaan medium digital sekaligus telah membuka jalan untuk potensi permintaan terhadap perkhidmatan keselamatan siber.

LGMS juga telah menunjukkan pendapatan yang meningkat secara konsisten daripada FYE 2018 hingga FYE 2021 walaupun berlaku sedikit pengurangan pelanggan ketika syarikat yang lain terpaksa berhenti operasi seketika akibat pandemik COVID-19. Namun begitu, perniagaan LGMS tidak terlalu terjejas kerana pendapatan tersebut juga lebih banyak diperoleh daripada segmen pencegahan risiko siber hasil daripada perkhidmatan penilaian. Peningkatan pendapatan tersebut hasil daripada permintaan untuk perkhidmatan penilaian daripada pelanggan baharu yang beroperasi terutamanya industri teknologi dan perkhidmatan kewangan.

Hasil dana daripada penyenaraian IPO ini akan digunakan untuk membeli pejabat baharu, memandangkan pelanggan yang semakin meningkat dan merancang untuk mengembangkan perniagaan melalui penambahan tenaga kerja serta meningkatkan kapasiti teknikal melalui penubuhan makmal baharu. Namun, syarikat LGMS perlu memainkan peranan penting untuk membuktikan keberkesanan segala rancangan dan strategi mereka selepas penyenaraian di Bursa Malaysia.


Limit Up dan Limit Down Dalam Pasaran Saham

Di kala wabak Covid-19 menjadi tema kehidupan tahun 2020 ini, kesihatan kembali menjadi suatu nikmat yang berharga yang mungkin kita anggap remeh selama ini. Jika kita lihat kebelakangan ini, sektor penjagaan kesihatan juga merupakan sektor yang paling memberangsangkan. Beberapa saham dalam sektor ini mengalami limit up dalam hari yang sama. Apakah yang dimaksudkan dengan limit up? Mari kita baca selanjutnya.

Peraturan had harga

Sebagai penyelia pasaran saham, Bursa perlu tetapkan satu harga had dagangan untuk mengawal pergerakan harga. Had ini terpakai untuk sesebuah hari dagangan, dan sebuah had atas dan bawah ditetapkan berdasarkan harga tutup hari sebelumnya. Pada sesebuah hari, harga saham itu hanya boleh bergerak dalam lingkungan had harga yang ditetapkan tadi.

Sekiranya harga saham meningkat ke had atas (upper limit), saham itu disebut sebagai limit up. Sebaliknya pula sekiranya harga menurun ke had bawah (lower limit), ia disebut limit down. Harga tutup pada penghujung hari ini akan digunakan sebagai harga rujukan untuk menetapkan harga had atas dan bawah untuk hari esok pula.

Had atas dan had bawah

Had atas dan bawah dalam Bursa Malaysia ditetapkan berdasarkan kedudukan harga saham. Ketetapan had ini juga berbeza sekiranya saham itu pertama kali tersenarai, iaitu IPO. Had harga ini boleh dilihat seperti di bawah:

Kategori

Kedudukan harga

Had atas

Had Bawah

Saham

RM 1 dan ke atas

30% atas harga rujukan

30% bawah harga rujukan

Bawah RM 1

30 sen atas harga rujukan

30 sen bawah harga rujukan

IPO

RM 1 dan ke atas

400% atas harga rujukan

30% bawah harga rujukan

Bawah RM 1

400% atas harga rujukan

30 sen bawah harga rujukan

Untuk mencari saham-saham yang menghampiri limit up, anda boleh gunakan screener
Limit Up
.

Apabila saham mencapai had harga

Apakah yang akan berlaku sekiranya saham mencapai had harga? Pertama sekali, anda perlu tahu bahawa harga belian atau jualan yang tertinggi boleh dipesan adalah pada had atas. Apa-apa pesanan yang dihantar melebihi harga ini tidak akan diterima dalam platform dagangan.

Tiga saham yang mengalami limit up pada hari yang sama

Apabila saham mencapai harga di had atas, tiada lagi harga yang lebih tinggi dari had tadi. Kita boleh anggap saham ini seperti mencapai paras siling, dan hanya boleh bertahan sampai siling, atau kembali menurun dari paras itu. Sebaliknya pula halnya untuk had bawah. Saham mencapai pada paras lantai, dan hanya boleh kekal di situ, atau kembali menaik.

Trend limit up boleh bersambung esoknya

Kejadian limit up ini menunjukkan terdapat banyaknya permintaan terhadap saham itu. Dengan adanya permintaan yang tinggi ini, kadar belian pun meningkat dan harga saham terus naik sehingga ke had atas.

Saham yang mengalami kenaikan seperti ini berpotensi untuk meningkat lagi pada hari berikutnya. Kita boleh bayangkan had atas sebagai penghalang kenaikan. Apabila masuk hari esok, had itu ditetapkan semula di paras yang baru. Maka saham boleh menyambung pergerakan kenaikan.

Seperti biasa, sekiranya sambungan kenaikan boleh berlaku pada saham yang limit up, sebaliknya pula boleh berlaku pada saham yang limit down.


Lyndung Diri Anda dengan Perkongsian Perubatan Serendah RM 10 Sebulan

Dalam usaha memperluaskan inisiatif terhadap penyelesaian digital kepada komuniti, syarikat iSaham yang merupakan peneraju dalam penyelesaian pusat tunggal bagi pelabur untuk melakukan analisis pasaran saham telah mengorak langkah melalui penubuhan anak syarikatnya, Lyndung Sdn. Bhd. yang menyediakan Program Perkongsian Komuniti patuh Syariah untuk bil perubatan.

Umum mengetahui bahawa tekanan inflasi telah memberi kesan kenaikan terhadap kos sara hidup termasuk peningkatan dalam kos perubatan. Rentetan itu, ramai dalam kalangan rakyat Malaysia yang masih belum memiliki pelan perlindungan perubatan kerana kurang berkemampuan untuk mendapatkannya.

Dengan visi Lyndung untuk mewujudkan sebuah komuniti di mana penjagaan perubatan dapat diakses dengan mudah dan berpatutan, Lyndung memberi nafas baharu kepada rakyat Malaysia untuk merasai pengalaman kemudahan penjagaan kesihatan melalui Program Perkongsian yang ditawarkan.

Apa itu Lyndung?

Secara ringkas, Lyndung merupakan sebuah Program Perkongsian Komuniti patuh Syariah yang membolehkan ahli komuniti berkongsi bil perubatan secara sama rata untuk mendapatkan akses kepada fasiliti perubatan pada harga yang mampu milik. Melalui program ini, ahli komuniti dapat menikmati manfaat perkongsian perubatan dan rawatan di hospital serendah RM 10 sebulan atau RM 120 setahun.

Bagaimanakah cara perkongsian bil perubatan di Lyndung?

Perkongsian bil perubatan di Lyndung hanya berlaku jika terdapat ahli Lyndung yang dimasukkan ke hospital pada sesuatu bulan. Sebagai contoh, jika seorang ahli Lyndung telah dimasukkan ke hospital pada bulan X dan jumlah bil perubatan yang dikenakan adalah sebanyak RM 10,000, bil perubatan tersebut akan dibahagikan secara sama rata kepada semua ahli Lyndung. Dengan mengambil contoh ahli komuniti Lyndung seramai 1,000 orang, maka jumlah perkongsian adalah sebanyak RM 10 seorang.

Selain itu, Perkongsian Perubatan juga telah dihadkan kepada RM 50 sebulan untuk meringankan beban kewangan ahli komuniti Lyndung. Jika Perkongsian Perubatan pada suatu bulan melebihi RM 50, baki Sumbangan Perkongsian akan dibawa ke bulan hadapan. Sebagai contoh, jika pada bulan X, Perkongsian Perubatan adalah bernilai RM 80, maka pada bulan tersebut, Sumbangan Perkongsian ahli akan ditolak sebanyak RM 50 sahaja. Baki daripada Perkongsian Perubatan sebanyak RM 30 pula akan ditolak pada bulan seterusnya.

Lyndung bukan merupakan syarikat insurans atau takaful yang menawarkan produk seperti kad perubatan. Tetapi sebaliknya, Lyndung adalah sebuah program perkongsian komuniti untuk bil perubatan yang mempunyai konsep seakan sama dengan khairat.

Buat masa ini, penyertaan Lyndung hanya dibuka kepada rakyat Malaysia yang berumur 18 hingga 40 tahun, tanpa sebarang penyakit sedia ada. Had umur ini hanya ditetapkan untuk pendaftaran sahaja. Walaupun anda telah melebihi usia 40 tahun, anda masih boleh menikmati manfaat perkongsian selagi keahlian tersebut kekal aktif.

Apa manfaat perkongsian yang diperoleh?

Individu

Berikut adalah ringkasan manfaat perkongsian untuk setiap ahli Lyndung:

Disclaimer:
 Maklumat berkenaan manfaat penuh termasuk senarai perkara-perkara yang tidak layak untuk dikongsi dan senarai penyakit khusus boleh didapati di Perkara 7, 8 dan 10 di dalam
Manual Ahli
.

Manfaat Program Perkongsian bagi individu bergantung kepada tempoh menunggu secara berperingkat selepas mendaftar Lyndung. Berikut adalah peringkat-peringkat tempoh menunggu yang ahli Lyndung perlu lalui:

Korporat

Lyndung juga terbuka kepada Perusahaan Mikro, Kecil & Sederhana
(Micro & SME)
 yang ingin menyediakan manfaat kebajikan perubatan kepada pekerja. Melalui
Program Korporat Lyndung
, pihak syarikat dapat menyediakan manfaat kebajikan perubatan kepada pekerja tanpa begitu membebankan kewangan syarikat.

Berikut adalah antara kelebihan Program Lyndung Korporat:

Referral & Affiliate

Lyndung turut memberi ganjaran kepada ahli yang mempromosikan Lyndung kepada keluarga dan kenalan mereka melalui program Referral Lyndung. Sekiranya anda tidak melepasi syarat untuk menjadi ahli Lyndung, anda juga boleh membantu mempromosikan Lyndung sambil menjana pendapatan tambahan melalui program Affiliate Lyndung.

Maklumat lanjut mengenai program
affiliate
ini boleh didapati di program
Affiliate Lyndung
.

Kenapa perlu memilih Lyndung?

Walaupun Program Perkongsian ini baru sahaja dilancarkan sekitar Mac tahun ini, Lyndung telah berjaya mendapat liputan meluas daripada pihak
media
 seperti Berita Harian dan SUKE TV. Pempengaruh media sosial turut memberi respon yang positif terhadap program Lyndung. Lebih menarik, secara keseluruhannya, ahli-ahli Lyndung sedia ada turut berpuas hati dengan program ini dan memberikan
testimonial
 yang positif kepada Lyndung.

Antara kelebihan lain yang anda perlu tahu jika anda memilih Lyndung adalah seperti berikut:

1. Program patuh Syariah

Bagi anda yang ingin menyertai Lyndung, anda tidak perlu merasa was-was kerana Lyndung telah menerima sijil patuh Syariah daripada Tawafuq Consultancy untuk Program Perkongsian Komuniti Lyndung.

2. Sumbangan Perkongsian dikendalikan oleh AWARIS

Bagi menjaga ketelusan dan integriti program Lyndung ini, Sumbangan Perkongsian ini dikendalikan oleh Amanah Warisan Berhad (AWARIS) yang merupakan syarikat amanah patuh Syariah dan berdaftar di bawah Akta Syarikat Amanah 1949.

3. Pengurusan kemasukan ke hospital oleh TPA

Lyndung juga melantik Juruaudit Perubatan Profesional Ketiga (TPA) yang akan menguruskan perkara-perkara berkaitan mengenai kemasukan ke hospital termasuk penilaian perubatan dan audit tuntutan.

4. Fi keahlian yang rendah

Fi keahlian yang sangat rendah iaitu hanya RM 10 sebulan kerana Lyndung mempunyai kepakaran teknologi dalaman dan tidak menggunakan khidmat ejen. Oleh itu, program ini amat sesuai kepada anda yang sukakan penjimatan dan tidak mahu berbelanja lebih.

5. Lebih daripada 200 hospital panel

Lyndung menawarkan lebih daripada 200
hospital panel
 termasuk Sabah dan Sarawak. Sememangnya, manfaat ini memberi kemudahkan kepada ahli komuniti untuk mendapatkan rawatan di lokasi berhampiran.

Jom lindungi diri anda dengan Lyndung hari ini!

Dengan bebanan kos sara hidup yang tinggi, program Lyndung yang berkonsepkan perkongsian sama rata merupakan alternatif terbaik untuk anda yang ingin mengurangkan beban kewangan pada harga mampu milik. Jika kita ingin bandingkan harga keahlian yang serendah RM 10 sebulan serta Perkongsian Perubatan yang hanya berlaku apabila perlu sahaja, manfaat perkongsian yang ditawarkan kepada ahli komuniti adalah sangat berbaloi. Bagi anda yang masih belum menyertai Program ini, jangan lepaskan peluang untuk mendaftar sebagai ahli Lyndung dan menjadi sebahagian daripada komuniti Lyndung.

Pautan:
Lyndung


Macam Mana Nak Cari Nombor Akaun CDS?

Ramai orang yang bertanya macam mana nak cari nombor CDS. Sebenarnya tak susah. Mula-mula sekali anda kena buka akaun CDS lah. Kalau takde akaun CDS, sampai bila pun takde nombor CDS. Anda boleh ade lebih daripada satu akaun CDS, dan akaun tu akan link dengan broker anda. Sekiranya anda perlukan sesebuah transaksi yang melibatkan saham, contohnya IPO atau ESOS, akaun CDS inilah yang menjadi akaun anda.

Nombor CDS ada 9 angka, namun kalau anda diminta nombor akaun CDS, selalunya anda kena masukkan sejumlah 15 angka yang termasuk 9 angka nombor CDS tadi, 3 angka kod broker dan 3 angka cawangan seperti di bawah:

Kod broker: 012 (Contoh menggunakan Mplus)
Kod cawangan: 001 (Contoh menggunakan Mplus)
Nombor CDS: 123456789

Nombor 15 angka akaun CDS anda akan jadi seperti ini:

012-001-123456789

Ada 3 cara untuk dapatkan nombor akaun CDS anda. Kita akan kupas lebih lanjut tiga-tiga cara ini.

1.
Profile
 akaun

Salah satu cara adalah masuk ke laman web broker anda. Kami akan gunakan Mplus sebagai contoh jadi caranya adalah pergi ke website Mplus dan login akaun anda. Lepas login, cari bahagian
My Account
 dan tekan
My Profile
. Popup akan keluar untuk memaparkan info peribadi anda, termasuk nombor CDS di bahagian
Account Details
.

Dari account detail Mplus, cari nombor CDS anda dari
CDS Account No
. Sambungkan mengikut urutan nombor kod broker (012), kod cawangan (001) dan nombor CDS 9 angka seperti nota kaki dalam gambar.

2. Penyata akaun dari Bursa

Setiap bulan Bursa akan hantar penyata untuk akaun CDS anda melalui email. Jadi anda boleh cari email itu dan buka fail yang dilindungi dengan password mengikut format yang telah diberi oleh Bursa (boleh rujuk email).

Buka fail dan anda akan jumpa 15 angka nombor akaun CDS di bahagian kanan atas jadual penyata akaun.

Boleh terus ambil nombor lengkap CDS ni untuk digunakan.

3.
Email
 selepas buka akaun CDS

Selepas anda buka akaun CDS, Mplus akan menghantar anda email untuk menyatakan akaun sudah berjaya dibuka.

Butiran client code akan diberikan yang termasuk nombor akaun CDS, kod broker dan kod cawangan. Gabungkan ketiga-tiga nombor ini mengikut kod broker > kod cawangan > nombor CDS seperti dalam gambar.

4. Client Statement di aplikasi M+

Terdapat juga cara untuk mendapatkan nombor akaun CDS melalui aplikasi telefon mudah alih M+. Anda hanya perlu log masuk seperti biasa ke dalam aplikasi tersebut menggunakan User ID dan Password anda.

Kemudian, pergi kepada Menu dan pilih
Client Statement
 seperti gambar di bawah. Klik pada mana-mana penyata yang ada di dalam akaun anda.

Pilih 'Client Statement' dan klik pada salah satu penyata tersebut.

Seterusnya, lihat pada belah kanan atas penyata tersebut. Anda akan dapat melihat Client Code serta nombor akaun CDS anda di situ. Contoh dapat dilihat dalam gambar di bawah.

Nombor akaun CDS yang dipaparkan dalam Client Statement.

Sambungkan nombor akaun CDS anda mengikut urutan nombor kod broker (012), kod cawangan (001) dan nombor CDS 9 angka seperti yang terdapat di dalam gambar.


Macam Mana nak Guna M+?

M+ (ataupun mplusonline) ni adalah antara broker berlesen yang menjadi platform untuk urusan jual beli saham. Ada banyak lagi broker di luar sana selain M+ yang anda boleh gunakan sebagai platform jual beli saham. Kebiasaannya, platform ini akan memaparkan segala transaksi yang berlaku dalam pasaran Bursa, dan akan menunjukkan volume saham yang sedang beratur untuk urusan jual atau beli.

Mata akan berpinar kalau nak gunakan platform trading ni untuk pilih saham kerana sangatlah banyak saham dalam senarai, dan nombor sentiasa berkelip-kelip sebab banyaknya update yang berlaku dalam real-time. Jadi, macam mana nak guna M+ ni?

Gunakan iSaham dulu untuk pilih saham

Sebenarnya, sebelum pergi ke M+, step pertama yang anda kena buat adalah pilih saham dulu. Gunakan saja iSaham semasa nak pilih saham yang nak dibeli (atau nak dijual). Dalam iSaham, kami ada pelbagai screener yang anda boleh jadikan sebagai kriteria untuk memilih saham.

Setiap page saham akan paparkan skor saham, trend dari segi teknikal dan fundamental, kedudukan support dan resistance, dan juga buy signal pada setiap saham yang berada dalam pasaran Bursa. Dari sini, anda boleh nilai sama ada saham pilihan itu bagus, kemudian cari harga entri anda, dan move on ke M+ untuk membeli.

Dah pilih saham, barulah guna M+

Selepas anda puas hati dengan kajian yang dibuat; nampak skor ok, chart pun ok, trading plan pun ada, maka log in lah platform trading anda iaitu M+. Dalam M+ ataupun trading platform anda, cari saham pilihan dalam ruang carian saham atau
Search Stocks
.

Senarai akan dipaparkan untuk carian yang sepadan dengan nama yang anda tulis tadi. Dari senarai hasil carian, double click pada saham yang berkaitan dan anda akan dibawa ke page aktiviti saham yang dipilih tadi.

Interface trading platform

Di ruangan kiri, anda dapat lihat kesemua transaksi yang berlaku untuk kaunter saham anda berserta info seperti masa, harga transaksi dan volume. Di ruangan kanan, anda boleh lihat nama saham, harga semasa, harga queue untuk jual dan beli, panjang queue dan juga chart yang menunjukkan pergerakan harga saham dari pagi ke petang. Info ini sedikit sebanyak boleh membantu anda buat keputusan terakhir sekiranya anda ingin beli saham tersebut.

Cara Beli atau Jual

Sekiranya anda nak beli, boleh tekan butang
Buy
 berwarna hijau ataupun kalau nak jual, butang
Sell
 yang terletak di bahagian atas ruangan trading platform. Masukkan kuantiti saham yang ingin dibeli atau dijual, harga pilihan, dan kemudian tekan
Send Now
 untuk teruskan. Anda akan diminta untuk masukkan kata laluan trading platform untuk sahkan transaksi.

Status transaksi jual beli

Untuk melihat status transaksi tadi, boleh tekan butang
Order Status
. Maksud status yang dipaparkan adalah seperti berikut:

Status

Maksud

Confirmed

Input jual beli tadi dah dimasukkan dalam sistem, tetapi transaksi belum berlaku. Caj broker belum dikenakan. Pesanan boleh dibatalkan atau diubah.

All Matched

Input tadi sudah berjaya diniagakan. Caj broker akan dikenakan. Pesanan tak boleh dibatalkan.

Partially Matched

Sebahagian jumlah saham berjaya diniagakan. Caj broker akan dikenakan. Baki pesanan boleh dibatalkan.

Order Expired

Pesanan tidak terpadan sehingga habis hari dagangan pada pukul 5 petang. Tiada caj broker dikenakan.

Order Removed from queue

Pesanan berjaya dibatalkan. Tiada caj broker dikenakan.


Maklumat dari AGM: Digi 2019

Minggu lepas,
Digi
 telah mengadakan AGM bagi membentangkan laporan kewangan 2018. Antara perbincangan utamanya adalah penggabungan antara syarikat pemegang Digi dan Celcom iaitu Telnor dan
Axiata
 dan laporan kewangan yang menunjukkan prestasi yang positif.

Revenue semakin baik

Pada permulaan AGM, CEO telah menyalakan highlights dari tahun 2018 seperti di bawah:

Secara generalnya, bisnes berjalan dengan baik. Revenue yang berjaya dikutip dari pengguna adalah semakin banyak.

NPS teratas

Net Promoter Score, ataupun NPS adalah sistem survey yang menilai syarikat dari aspek product loyalty. Digi berjaya mendapat nombor 1 untuk industri telco.

Soalan MSWG

Sebanyak 459,000 pelanggan pelan prepaid telah berkurang untuk suku pertama 2019 berbanding 2017. Digi terangkan bahawa bilangan pelanggan mereka kekal stabil pada paras 11.7 mil. Peratusan pelanggan postpaid adalah meningkat dari 24.1% kepada 25.4% pengguna menunjukkan penukaran prepaid kepada postpaid yang lebih bagus.

Ke arah 5G

Digi (dan semestinya telco lain juga) kini sedang membuat persediaan untuk rangkaian 5G. Mereka akui dengan teknologi sedia ada sekarang, 5G masih jauh lagi untuk dicapai. Namun, mereka sedang mengumpul talent dan kepakaran untuk merealisasikan matlamat ini.

Gabungan Telnor-Axiata

Anda mungkin pernah dengar berita tentang penggabungan Telnor dan Axiata sebagai pemegang syarikat Digi dan Celcom untuk membentuk entiti baharu yang dinamakan MergedCo. Perkara ini masih lagi di dalam proses rundingan, dan proses ini dijangka akan berterusan sehingga 3 bulan. Buat masa ini tiada transaksi dilakukan antara kedua-dua pihak.

Doorgift

Doorgift tahun ni adalah berbentuk set combo KFC dan topup Digi sebanyak RM 100.

Untuk senarai doorgift AGM dalam koleksi kami, boleh lihat
page ini
.


Maklumat yang Anda Boleh Dapat dari AGM Gas Malaysia 2019

Baru-baru ini kami ada menyertai AGM untuk Gas Malaysia Berhad (
GASMSIA
) yang diadakan di Hotel Istana, KL. Ada beberapa perkara yang kami rasa berguna untuk dikongsi terutamanya kalau anda berminat nak tahu dan beli saham GASMSIA ni.

GASMSIA

Gas Malaysia ialah pengedar gas asli dan LNG yang membeli gas dari
Petronas
 dan menjualnya kepada pelanggan dari sektor industri, komersial dan perumahan di Semenanjung Malaysia. Pengedaran gas ini dilakukan dengan menggunakan laluan paip (pipeline) gas ke fasiliti pengguna. Gas asli ini digunakan untuk menghasilkan tenaga elektrik atau tenaga haba. Dikatakan 99% daripada revenue mereka datangnya dari sektor industri sahaja. Mereka juga menganggarkan memiliki bahagian pasaran (market share) dalam sektor tenaga untuk jualan gas sebanyak 25%.

Laporan Tahunan 2018

Laporan untuk tahun berakhir 31 Disember 2018 menunjukkan revenue, keuntungan dan jumlah aset semakin meningkat dari tahun sebelum ini.

Pengenalan TPA

Buat masa ini, GASMSIA merupakan satu-satunya pemain pasaran dalam bisnes pengedaran gas. Namun, kerajaan mempunyai rancangan untuk meliberalkan dan menggalakkan persaingan dalam pasaran ini dengan memperkenalkan sistem Akses Pihak Ketiga (Third Party Access, TPA). Dengan TPA ini, syarikat boleh mendapatkan akses untuk menggunakan aset laluan paip dan fasiliti yang tersedia untuk mengedar gas.

GASMSIA pula boleh mendapat manfaat dari TPA ini sekiranya ada syarikat yang ingin menggunakan laluan paip yang dibina oleh mereka. GASMSIA boleh mengenakan kadar seperti tol bagi setiap unit isipadu gas yang diedarkan.

Laluan Paip gas asli

Buat masa ini, GASMSIA mempunyai laluan paip sepanjang lebih 2300 km. Mereka mempunyai perancangan untuk menambah 500km lagi dalam masa 3 tahun dengan menelan belanja lebih 20% dari capex tahunan.

Perancangan masa depan

Gas Malaysia dengan kerjasama Tokyo Gas Co. Ltd mempunyai perancangan untuk mengembangkan bisnes ke negara Asia Tenggara. Tokyo Gas Co. Ltd adalah anak syarikat Tokyo Gas-Mitsui & Co Holdings Sdn Bhd yang mempunyai pegangan saham dalam GASMSIA sebanyak 18.5 peratus. Mereka juga terlibat dalam perjanjian kerjasama (Collaboration Agreement) dengan GASMSIA sebagai pembekal kepakaran dan latihan.

Doorgift

Doorgift adalah berbentuk baucar KFC bernilai RM 40; sedapnya hingga menjilat jari.


Maksud di Sebalik Market Cap

Market capitalization atau juga dikenali sebagai permodalan pasaran merujuk kepada nilai pasaran saham bagi sesebuah syarikat. Ia boleh dikelaskan mengikut tiga kategori iaitu
Blue Chip, Mid Cap
 dan
Small Cap.

Untuk memahami lebih lanjut, market cap adalah harga syarikat seandainya pelabur berhasrat ingin beli keseluruhan syarikat tersebut. Misalnya, syarikat VITROX mempunyai market cap sebanyak RM 8.92 bilion. Pelabur tersebut perlu mempunyai jumlah duit sebanyak RM 8.92 bilion untuk membeli terus 100% saham syarikat VITROX.

Formula Market Cap

Berdasarkan formula di atas, jumlah syer merupakan bilangan saham yang boleh di dagangkan di pasaran saham bagi sesebuah syarikat. Manakala, harga saham merujuk kepada harga semasa. Semakin tinggi permintaan terhadap sesebuah saham syarikat, semakin tinggi nilai harga saham dijangka meningkat. Kesannya, ia juga akan mempengaruhi nilai semasa market cap sesebuah syarikat.

Saham Blue Chip

Blue Chip

merupakan syarikat-syarikat besar dan terkemuka yang mempunyai permodalan pasaran yang melebihi RM 10 bilion yang didagangkan di pasaran Bursa Malaysia. Kebiasaannya, saham ini didagangkan di indeks utama seperti
FBMKLCI
 yang mempunyai sekitar 30 syarikat yang dipilih melalui Bursa Malaysia. Syarikat besar ini kebiasaannya sudah lama bertapak dan pemain utama dalam sesuatu sektor industri perniagaan.

Ia mempunyai risiko yang rendah dari segi pulangan pelaburan dan sesetengah syarikat ini membayar dividen secara konsisten kepada pembeli saham. Faktor ini lah yang menyebabkan syarikat yang mempunyai
market cap
 yang besar kebiasaannya digunakan sebagai pelaburan dalam jangka masa panjang bagi sesetengah pelabur.

Antara syarikat blue chip yang didagangkan di Bursa Malaysia.

Saham Mid Cap

Manakala
mid cap
 pula merupakan syarikat yang mempunyai permodalan pasaran antara RM 1 bilion sehingga RM 10 bilion. Dalam segmen ini, syarikat
mid cap
 yang terlibat berada dalam fasa keluk pertumbuhan prestasi mereka. Sekiranya, sesebuah syarikat dalam
mid cap
 berjaya mengekalkan prestasi dari segi kekuatan pengurusan, aliran tunai yang positif dan lain-lain berkemungkinan syarikat ini akan beralih ke kategori
blue chip
.

Hal ini menyebabkan ia telah menjadi antara salah satu faktor yang menarik pelabur untuk melabur dalam segmen ini. Jika dibandingkan dari segi pergerakan, saham
 mid cap
lebih kuat (
volatile
) berbanding saham
blue chip
.

Antara syarikat mid cap yang didagangkan di Bursa Malaysia.

Saham Small Cap

Small cap
 merupakan syarikat yang mempunyai permodalan pasaran antara RM 200 juta sehingga RM 1 bilion. Jika dilihat saham
small cap
 boleh memberi keuntungan yang tinggi tetapi juga boleh menyebabkan kerugian yang besar. Bak kata pepatah
"high risk, high reward".
 Ketika pasaran saham kurang menentu, saham-saham ini agak mendapat perhatian dalam kalangan pelabur. Hal ini disebabkan pergerakan sesetengah saham dalam kategori
small cap
 lebih
volatile
 berbanding
mid cap
 dan
blue chip
.

Namun, para pelabur perlu mengetahui risiko dan mengikut
trading plan
 masing-masing yang telah ditetapkan. Kebiasaannya syarikat
small cap
 merupakan syarikat yang baru dalam sesuatu industri dan ingin mengembangkan serta meluaskan pasaran perniagaan.

Antara syarikat small cap yang didagangkan di Bursa Malaysia.

Contoh pengiraan Syarikat Azman

Harga saham semasa - RM 23.60

Jumlah syer - 50 juta

Jika dilihat Syarikat Azman mempunyai harga saham semasa sebanyak RM 23.60 dan jumlah syer sebanyak 50 juta. Selepas didarabkan kedua-dua indikator ini, Syarikat Azman akan mempunyai
market cap
 sebanyak RM 1.18 bilion.

Contoh pengiraan Syarikat Badrul

Harga saham semasa - RM 3.50

Jumlah syer - 3690 juta

Manakala Syarikat Badrul, mempunyai harga saham semasa sebanyak RM 3.50 dan jumlah syer sebanyak 3679 juta. Selepas didarabkan kedua-dua indikator ini, Syarikat Badrul akan mempunyai
market cap
 sebanyak RM 12.92 bilion.

Oleh itu, market cap Syarikat Azman merupakan saham yang berada dalam kategori
mid cap
 dan manakala Syarikat Badrul tergolong dalam saham
blue chip
. Walaupun harga saham Syarikat Azman lebih mahal berbanding Syarikat Badrul, penilaian
market cap
 bukan diambil kira berdasarkan harga saham semasa sesebuah syarikat. Tetapi, perlu terlebih dahulu menggunakan pengiraan formula
market cap
 untuk menentukan saiz syarikat.

Permodalan pasaran dan bilangan saham syarikat Greatech

Kesimpulan

Kesimpulannya, setiap saiz syarikat mempunyai kelebihan dan kelemahan masing-masing. Jika dilihat ada sesetengah saham syarikat dinilai pada harga yang tinggi dan sememangnya merupakan syarikat
blue chip
. Misalnya, harga saham semasa Nestle adalah RM 133.30 dan market cap sebanyak RM 31.3 bilion.

Namun jika melihat pada
market cap
 barulah kita tahu saiz sebenar sesebuah syarikat. Sebagai seorang pelabur yang bijak perlulah mengambil kira pelbagai sudut sebelum mengambil keputusan untuk melabur dalam saham mengikut saiz
market cap
.


Maksud Simbol dan Warna dalam Platform Trading

Trading platform merupakan sebuah perisian yang membolehkan anda membeli atau menjual saham. Di dalamnya disenaraikan kesemua saham yang boleh dijual beli berdasarkan jenis akaun yang anda pilih. Dalam kes kebiasaan, sekiranya anda buka akaun dengan kami, anda akan memegang akaun untuk jual beli saham yang tersenarai dalam Bursa Malaysia.

Harga saham ditandakan dengan simbol dan warna

Maksud simbol dalam platform trading

Dalam platform trading ini, anda akan jumpa macam-macam simbol dalam ruangan
Stock
. Semua ini adalah untuk membantu memberikan maklumat yang anda perlu tahu sebelum membuat keputusan pelaburan. Simbol-simbol ini ada yang memberikan maksud pengumuman syarikat, syariah, saham PN17, saham digantung dan sebagainya.

Di bawah ini adalah maksud simbol dalam ruangan Stock.

Symbol

Maksud

*

Ada berita / pengumuman

o

Kaunter syariah

!

Kaunter PN17 / PN4 / GN3 , berjaga dengan pengumuman getir

C

Tarikh dividen/bonus issue/right issue sudah diumumkan, boleh beli atau pegang saham untuk terima hak pegangan

X

Pemberian dividen/bonus issue/right issue sudah berkuat kuasa

F

Saham dibeku (Frozen)

S

Saham digantung (Suspended)

iR

Right click untuk lihat maklumat Investor Relation

Nota berkaitan entitlement

Seperti yang tertulis dalam jadual simbol di atas, terdapat dua simbol yang berkaitan entitlement, iaitu C dan X.

Simbol pertama iaitu C bermaksud Cum Entitlement. Dalam kes ini, suatu keputusan yang melibatkan pegangan saham telah diumumkan. Cum Entitlement bermaksud keputusan ini akan melibatkan pemegang saham sepanjang tempoh ini. Sekiranya anda mula membeli atau memegang saham ini dalam tempoh Cum Entitlement, anda akan menerima hak atas keputusan yang diumumkan. Keputusan ini boleh jadi perkara-perkara seperti share split, bonus issue, dividend dan sebagainya.

Simbol kedua iaitu X bermaksud Ex Entitlement. Ini adalah tarikh di mana keputusan dalam pengumuman di atas tadi berkuatkuasa. Selepas tarikh ini, keputusan ini tidak lagi berkuatkuasa kepada pemegang saham yang baru. Ini bermakna, selepas anda beli atau menjadi pemegang saham selepas tarikh ini, anda tidak akan menerima apa-apa hak berdasarkan perkara yang telah diumumkan tadi.

Maksud warna dalam platform trading

Dari platform trading ini juga, anda akan terjumpa pelbagai warna yang masing-masing membawa maksudnya tersendiri, sama ada dari segi syarikat ataupun harga saham. Maksud-maksud di sebalik warna dalam platform trading ini adala seperti di bawah:

Warna

Maksud

Penanda Syarikat

Cyan

Pasaran Utama

Magenta

Pasaran ACE

Kelabu

Digantung (Suspended)

Penanda Harga

Hijau

Positif / Peningkatan nilai

Merah

Negatif / Penurunan nilai

Putih

Statik / Tiada perubahan

Penerangan

Maksud bagi warna untuk saham ini agak lurus kedepan (straight forward) sahaja. Warna hijau, merah dan putih memberikan maksud kepada harga saham. Sekiranya hijau, harga saham meningkat berbanding harga penutup hari sebelumnya. Sekiranya merah bermakna harga menurun, dan sekiranya putih, maksudnya harga saham tiada perubahan berbanding harga penutup hari sebelumnya.

Dari segi maksud kepada syarikat, warna cyan bermakna syarikat tersebut berada dalam pasaran utama. Kalau ditandakan dengan warna magenta, saham tersebut berada dalam pasaran ACE. Sekiranya ditandakan warna kelabu, saham ini digantung.

Ada pelbagai sebab suatu saham itu digantung. Kadang kala dipohon oleh pihak syarikat sendiri sebelum membuat pengumuman besar yang mungkin memberi kesan yang besar kepada pergerakan harga saham. Dalam situasi ini, saham yang digantung tidak boleh didagang sehingga status ini diangkat semula oleh Bursa.


Maksud Winding Up dan Kesannya Terhadap Syarikat

Mungkin ada yang terbaca berita baru-baru ini tentang
petisyen penggulungan syarikat
 yang diterima oleh
lima anak syarikat milik Sapura Energy
. Hal ini adalah berhubung jumlah kontrak yang belum dibayar, jumlah perjanjian penyelesaian dan jumlah penghakiman berjumlah kira-kira RM 47.5 juta.

Saham syarikat Sapura Energy mencecah paras
all-time-low
selepas berita petisyen penggulungan dikeluarkan.

Berita ini telah menyebabkan saham syarikat
Sapura Energy
 mencecah paras terendah. Jadi, apakah maksud
winding up
 atau penggulungan? Dan apa yang akan terjadi kepada syarikat-syarikat yang menerima petisyen penggulungan ini?

Maksud penggulungan

Winding up
 atau penggulungan adalah apabila sesuatu syarikat itu dibubarkan akibat syarikat tersebut gagal dalam meneruskan perniagaan mereka. Tujuan penggulungan syarikat berlaku adalah untuk membuat pembayaran kepada pemiutang. Aset-aset syarikat akan dicairkan untuk pembayaran hutang, dan bakinya akan dibahagikan kepada pemegang saham dan penyumbang syarikat mengikut kelayakan mereka.

Namun begitu, istilah ini adalah tidak sama dengan bankrap, tetapi ia lebih kepada pembubaran syarikat.

Cara penggulungan syarikat

Terdapat 2 cara penggulungan syarikat, iaitu secara sukarela dan melalui perintah mahkamah. Kedua-dua cara penggulungan syarikat ini tertakluk kepada
Akta Syarikat 1965
 (AS 1965) dan
Akta Syarikat 2016
 (AS 2016).

1. Secara sukarela

Penggulungan syarikat secara sukarela ini kebiasaannya dilakukan dengan menubuhkan satu resolusi khas. Ia boleh dilakukan oleh ahli-ahli syarikat atau oleh pemiutang melalui mesyuarat di antara pemegang saham dan pemiutang yang dibuat untuk membubarkan syarikat tersebut.

Situasi pasaran turut memainkan peranan dalam membuat keputusan penggulungan syarikat ini. Sekiranya pihak berkepentingan memutuskan syarikat akan menghadapi cabaran yang tidak dapat diatasi, mereka mungkin akan meminta penyelesaian untuk menamatkan perniagaan.

2. Melalui perintah mahkamah

Syarikat juga boleh digulung dengan perintah mahkamah atas petisyen yang dibuat oleh mana-maha pihak yang berhak, seperti pemiutang, pelikuidasi dan pendaftar syarikat. Pihak-pihak ini kebiasaannya adalah yang pertama menyedari tentang masalah kewangan syarikat.

Di Malaysia, kebanyakan penggulungan syarikat berlaku melalui perintah mahkamah. Penggulungan ini adalah wajib dan kebanyakan syarikat yang menerima perintah mahkamah ini adalah syarikat yang tidak mampu untuk membayar hutang mereka.

Pemiutang, berdasarkan Seksyen 218, Akta Syarikat 1965, boleh menghantar surat tuntutan kepada syarikat tersebut untuk dibayar dalam masa 21 hari. Jika syarikat tersebut gagal untuk membuat pembayaran, pemiutang boleh memfailkan petisyen penggulungan untuk mendapatkan perintah mahkamah bagi penggulungan syarikat. Kebiasaannya, pemfailan petisyen penggulungan boleh menyebabkan kerosakan reputasi terhadap sesuatu perniagaan.

Penggulungan bukan bankrap

Penggulungan syarikat adalah berbeza dengan bankrap, walaupun kebiasaannya ia akan berakhir dengan bankrap. Perniagaan yang bankrap adalah apabila perniagaan itu tidak mampu lagi untuk membayar hutang-hutang milik mereka. Kebankrapan ialah suatu prosiding undang-undang yang melibatkan pemiutang cuba mendapatkan akses kepada aset syarikat supaya ia boleh dibubarkan untuk membayar hutang.

Penggulungan syarikat pula adalah apabila perniagaan dihentikan dan tidak lagi boleh berjalan seperti biasa. Sebaliknya, syarikat tersebut perlu melengkapkan proses pencairan dan pembahagian aset kepada pemiutang dan pemegang saham.

Kesan penggulungan

Penggulungan syarikat ini semestinya bukan suatu perkara yang baik, justeru ia memberi kesan seperti berikut:

1. Syarikat

Apabila penggulungan syarikat bermula, perniagaan hendaklah dihentikan. Seterusnya, kontrak pekerjaan juga ditamatkan. Syarikat juga tidak boleh melupuskan aset dan pindah milik saham syarikat. Pada masa yang sama, tiada tindakan boleh diambil ke atas syarikat tersebut kecuali dengan kebenaran mahkamah.

2. Pengarah syarikat

Pengarah syarikat tidak lagi berkuasa dalam mentadbir hal ehwal syarikat. Pentadbiran akan diberikan kepada penyelesai semasa proses penggulungan syarikat ini bermula. Pengarah syarikat juga hendaklah memberi mengemukakan segala dokumen dan maklumat tentang ehwal syarikat seperti aset dan liabiliti. Pengarah juga dikehendaki untuk melengkapkan dan mengemukakan penyata hal ehwal syarikat kepada penyelesai.

3. Penyumbang syarikat

Walaupun penyumbang syarikat tidak menanggung hutang syarikat, namun, penyelesai boleh mengarahkan penyumbang untuk membayar apa-apa syer syarikat yang belum dibayar.

4. Pemiutang

Terdapat dua jenis pemiutang, iaitu bercagar dan tidak bercagar. Bagi pemiutang tidak bercagar, keutamaan mengikut undang-undang diberikan kepada pemiutang tidak bercagar yang utama seperti pekerja syarikat. Selepas itu barulah akan diagihkan secara sama rata kepada pemiutang tidak bercagar yang lain.

Bagi pemiutang bercagar pula, mereka boleh menjual aset syarikat yang telah dicagarkan sebagai cagaran untuk melangsaikan hutang. Sekiranya terdapat lebihan dari hasil jualan aset, ia perlu diserahkan kembali kepada penyelesai. Jika terdapat defisit, mereka boleh memfailkan bukti hutang dan mereka akan dianggap sebagai pemiutang tidak bercagar.

Rumusan

Penjelasan di atas sedikit sebanyak adalah gambaran tentang penggulungan syarikat di Malaysia. Setiap penggulungan syarikat yang berlaku haruslah berpandukan Akta Syarikat 1965 dan Akta Syarikat 2016.

Seksyen 619, Akta Syarikat 2016 memperuntukkan bahawa syarikat yang sedang dalam proses penggulungan sebelum akta ini dikuatkuasakan, iaitu pada 31 Januari 2017, perlu meneruskan proses penggulungan menggunakan Akta Syarikat 1965 sehingga syarikat dibubarkan.

Rujukan

Suruhanjaya Syarikat Malaysia

Investopedia


Melabur Hartanah dengan Modal yang Rendah Melalui REIT

Ramai yang mahu mengembangkan portfolio pelaburan mereka ke bidang hartanah, tetapi tidak semua bersedia untuk mengeluarkan wang deposit yang tinggi dan mengambil pinjaman kewangan yang besar dengan tempoh yang panjang.

Selain itu, menjadi pemilik rumah juga memerlukan beberapa kos seperti kos penyelenggaraan, kos pengubahsuaian, cukai pintu, cukai tanah dan lain-lain lagi. Jika anda membeli rumah untuk menyewakan kepada orang lain, anda juga akan berhadapan dengan risiko seperti tidak mendapat penyewa, penyewa yang culas dengan pembayaran sewa dan kerosakan yang dihadapi apabila penyewa keluar. Tambahan lagi, pelaburan hartanah secara fizikal kini agak sukar untuk memberi jaminan keuntungan.

Justeru itu, jika anda mahu menjadikan hartanah sebagai salah satu pelaburan di dalam portfolio anda, terdapat cara lain, iaitu dengan melabur dalam saham
Real Estate Investment Trust (REIT)
.

Pengenalan REIT

Real Estate Investment Trust (REIT) atau Amanah Pelaburan Hartanah ialah sebuah amanah yang mempunyai dan menguruskan hartanah berskala besar seperti kompleks membeli-belah, hospital, kilang-kilang, hotel dan bangunan pejabat. REIT beroperasi sebagai pelaburan kolektif di mana pengumpulan dana dari pelabur dibuat. Seterusnya ia digunakan untuk menjana pendapatan di dalam sektor hartanah. Pendapatan REIT adalah dari pengutipan sewa, pengiklanan dan lain-lain lagi hasil daripada hartanah yang dimiliki atau diuruskan.

REIT didagangkan di Bursa Malaysia dan seterusnya memberi peluang kepada pelabur untuk mendapatkan pendedahan mengenai pelaburan hartanah dengan mudah. Hartanah-hartanah di dalam sesuatu REIT dikawal selia oleh pengurus pemegang amanah bagi memastikan aset dapat memberi keuntungan kepada pemegang unit REIT. REIT memberikan pendapatan kepada pelabur melalui kenaikan modal dan dividen.

Kelebihan melabur di dalam REIT

Terdapat beberapa kelebihan melabur di dalam REIT, iaitu:

1. Mampu milik

Pelaburan REIT hanyalah sebahagian kecil daripada pelaburan hartanah fizikal. Pelabur tidak perlu mengeluarkan wang yang banyak kerana pelaburan REIT boleh dimulakan dengan modal kurang daripada RM 100. Pembelian saham minimum di Bursa Malaysia ialah 1 lot atau 100 unit. Oleh itu, modal yang diperlukan untuk menjadi pelabur REIT adalah sangat kecil.

Sebagai contoh, harga semasa saham
ALSREIT
 ialah RM 0.535 seunit. Jadi, jumlah modal yang diperlukan untuk memiliki 1 lot saham ALSREIT termasuk caj broker dan lain-lain, hanyalah RM 63.00.

2. Kemudahcairan aset

Disebabkan REIT didagangkan seperti saham, ianya adalah mudah dicairkan kerana proses jual belinya sama seperti perdagangan saham yang lain. Hal ini berbeza dengan hartanah fizikal kerana aset fizikal tidak mudah dicairkan dan proses jual beli akan mengambil masa.

3. Pendapatan pasif

Pendapatan pasif dapat dicapai melalui dividen dan kenaikan modal dengan REIT. Pengagihan dividen kebiasaannya adalah 90% sekurangnya dari keuntungan yang diperoleh. Selain itu, pelabur tidak perlu pening kepala memikirkan tentang penyewa yang culas membayar sewa atau penjagaan dan penyelenggaraan hartanah kerana REIT diuruskan oleh pengurusan yang profesional.

4. Pelaburan di dalam aset pelbagai

Kebiasaannya sesuatu REIT itu mempunyai beberapa hartanah yang berlainan jenis, tempat dan industri. Sebagai contoh,
SUNREIT
 mempunyai kompleks membeli-belah Sunway Pyramid, Sunway Medical Centre dan Sunway Putra Hotel. Justeru itu, pendapatan pelabur tidaklah terhad kepada satu hartanah sahaja. Dengan melabur kepada satu pegangan REIT sahaja, pelabur akan mempunyai peluang untuk melabur di dalam hartanah berskala besar dan pelbagai.

5. Pencukaian

REIT juga dikenali dengan memberi dividen yang konsisten dari hasil yang tinggi kerana terdapat kelebihan dari segi pencukaian. REIT dikecualikan dari pembayaran duti setem, cukai keuntungan harta tanah (CKHT) dan diberi pengeculian cukai korporat khas, jika mereka bersetuju untuk memberi sekurangnya 90% hasil pendapatan mereka sebagai dividen kepada pelabur. Atas sebab-sebab ini, pemberian dividen tinggi kepada pelabur REIT dapat dicapai.

6. Risiko lebih rendah berbanding saham biasa

REIT berbeza dengan saham biasa kerana ianya adalah dana pelaburan yang dikawal ketat oleh undang-undang dan peraturan kewangan. REIT haruslah mengikut
Garis Panduan Amanah Pelaburan Harta Tanah Tersenarai
 yang ditetapkan oleh Akta Pasaran Modal dan Perkhidmatan 2007, untuk tersenarai di dalam Bursa Malaysia. Peraturan ini dibuat bagi memelihara modal dan memastikan pulangan pelaburan dapat dicapai.

Risiko REIT

Setiap pelaburan mempunyai risiko mereka yang tersendiri dan REIT adalah tidak terkecuali. Oleh kerana REIT terdedah sepenuhnya terhadap sektor hartanah, terdapat beberapa situasi yang akan mengganggu pendapatan REIT, iaitu:

1. Kenaikan faedah pembayaran hartanah

Jika kadar faedah pinjaman sesuatu hartanah menaik, jumlah pembayaran juga akan menaik. Justeru, ia akan menyebabkan keuntungan berkurangan.

2. Persaingan

Lambakan hartanah juga menjadi risiko terhadap REIT kerana penawaran akan menjadi lebih daripada permintaan. Oleh itu, persaingan antara REIT yang lain akan menjadi lebih sengit. Keuntungan juga akan berkurangan jika harga sewa dikurangkan demi mendapatkan penyewa.

3. Faktor ekonomi

Faktor ekonomi boleh memberi impak yang besar terhadap pasaran hartanah. Keadaan ekonomi yang bagus boleh memberi kesan yang positif terhadap pelaburan yang memerlukan komitmen kewangan yang tinggi seperti hartanah.

Sebagai contoh, sektor hartanah adalah antara yang terkesan dengan pandemik COVID-19. Oleh kerana peniaga-peniaga tidak dibenarkan berniaga sepanjang tempoh Perintah Kawalan Pergerakan (PKP), ramai diantara mereka yang meminta untuk diberikan pengurangan sewa. Selain itu, terdapat juga peniaga-peniaga yang mengalami kerugian teruk dan terpaksa menutup terus perniagaan mereka. Oleh itu, apabila pasaran hartanah merundum, pendapatan REIT juga akan turut merundum.

Perkara yang perlu dilihat sebelum melabur REIT

Selain daripada risiko-risiko yang disenaraikan di atas, terdapat beberapa perkara lain yang perlu diambil kira sebelum memulakan pelaburan REIT, iaitu:

Rekod prestasi dan kualiti pengurusan yang baik

Kualiti hartanah yang dimiliki, lokasi dan kadar penghunian

Objektif dan strategi pelaburan yang jelas

Polisi pengagihan pendapatan dan kadar cukai

Penentuan prestasi REIT

Pelabur boleh mengambil kira prestasi sesuatu REIT melalui pengiraan pengagihan pendapatan menggunakan formula di bawah:

Formula pengiraan hasil pengagihan pendapatan

Formula di atas adalah kiraan bagi hasil pengagihan pendapatan bagi setiap sen pelaburan di dalam REIT. Jika hasil pengagihan pendapatan REIT tersebut adalah tinggi, maka kadar pulangan kepada pelabur juga akan turut meningkat.

Selain itu, prestasi REIT juga dapat ditentukan dengan melihat nilai aset bersih, peratus  perbelanjaan pengurusan dan jumlah pulangan yang diperolehi. Maklumat-maklumat ini boleh didapati di dalam laporan tahunan REIT tersebut.

Jenis-jenis REIT

Terdapat beberapa jenis pelaburan REIT di Malaysia:

Jenis Pelaburan REIT

Contoh

Penjagaan kesihatan

Hospital, klinik, kemudahan kesihatan

Hotel

Hotel, rumah penginapan, tempat peranginan

Peruncitan

Kedai, kompleks membeli-belah, premis perniagaan runcit

Gudang

Gudang penyimpanan dan logistik

Perindustrian

Tanah, bangunan industri dan kilang

Pejabat

Bangunan pejabat

Kediaman

Hartanah kediaman, harta sewaan, hartanah unit besar

Ruang tempat letak kereta

Bangunan atau tapak letak kereta

Pada Julai 2021, terdapat 17 REIT yang didagangkan di
Bursa Malaysia
. Namun, terdapat 4 sahaja pelaburan REIT yang patuh syariah, iaitu Al-Aqar Healthcare REIT (
ALAQAR
), Axis Reits (
AXREIT
), Al-Salam REIT (
ALSREIT
), dan KLCC REIT (
KLCC
).

Cara pembelian REIT

Pelaburan REIT adalah sama seperti pelaburan saham biasa. Pelabur hanya perlu membuka akaun CDS dengan mana-mana broker saham yang berdaftar. Kemudian, pelabur boleh mula melakukan pembelian unit REIT dengan cara yang sama dengan saham biasa.


Melabur Saham dengan Teknik CANSLIM

Antara cara yang memudahkan pelabur untuk membuat pemilihan saham yang berpotensi adalah dengan menggunakan bantuan screener. Terdapat banyak screener percuma di iSaham. Salah satu screener tersebut ialah screener
CANSLIM
.

CANSLIM adalah akronim untuk teknik pemilihan saham pertumbuhan yang dicipta oleh seorang pelabur terkenal di Amerika Syarikat, William O'Neil yang bermaksud:

C
: Current quarterly earnings

A
: Annual earnings growth

N
: New product, service, management or price high

S
: Supply and Demand

L
: Leader or Laggard

I
: Institutional sponsorship

M
: Market Direction

Kaedah CANSLIM menggabungkan kaedah fundamental dan teknikal untuk membantu para pelabur mencari saham yang berpotensi.

Siapakah William O’Neil?

William J. O'Neil

William O’Neil, yang dilahirkan pada 25 Mac 1933, ialah seorang usahawan, penulis, broker saham dan juga pegasas
Investor’s Business Daily
. O’Neil telah menulis beberapa buah buku, iaitu
How to Make Money in Stocks, The Successful Investor,
 and
24 Essential Lessons for Investment Success
. Teknik CANSLIM diterangkan oleh beliau di dalam salah satu bukunya iaitu
How to Make Money in Stocks.
Teknik CANSLIM dicipta oleh O’Neil semasa beliau masih bekerja sebagai seorang broker saham.

Ciri-ciri CANSLIM

Berdasarkan teknik CANSLIM, setiap akronim menggambarkan ciri-ciri pemilihan saham yang berpotensi. Untuk memudahkan pemahaman pembaca, syarikat
Vitrox Corporation Berhad
 akan dijadikan kajian kes untuk teknik CANSLIM ini.

Current quarterly earnings

Financial ratio Vitrox Corporation Berhad

Pendapatan sesuatu syarikat adalah syarat pertama yang perlu dilihat untuk teknik CANSLIM ini.
Current quarterly earnings
 atau pendapatan syarikat pada suku tahun terkini haruslah meningkat sekurang 25% daripada suku sebelumnya.

Untuk syarikat Vitrox Corporation Berhad, pendapatan
Quarter on Quarter
 (QoQ) untuk suku terkini adalah 120.92%.

Annual earnings growth

Graf kenaikan pendapatan Vitrox Corporation Berhad (Sumber:
Vitrox Annual Report 2020
)

Annual earnings growth
 atau pertumbuhan pendapatan tahunan dapat dilihat pada pendapatan
Year on Year
 (YoY) sesebuah syarikat. Pendapatan YoY haruslah meningkat sekurangnya 25% untuk teknik CANSLIM ini. Selain itu,
Return of Equity
 (ROE) atau pulangan ekuiti syarikat yang dicadangkan haruslah sekurangnya 17%.

Syarikat Vitrox Corporation Berhad mengalami kenaikan pendapatan YoY sebanyak 89.03% manakala ROE mereka pula ialah 22.56% lebih tinggi dari tahun sebelumnya.

New product, service, management or price high

Ini membawa maksud apa-apa sahaja hal yang dapat menunjukkan bahawa sesuatu syarikat mempunyai pembangunan dan inovasi yang berterusan. Perkara-perkara ini boleh menarik pelabur untuk melabur ke dalam syarikat tersebut dan juga menjadi pemangkin kepada kenaikan harga saham.

Supply and Demand

Permodalan pasaran dan bilangan saham syarikat Vitrox Corporation Berhad

Permodalan pasaran

9,368 Juta

Bilangan saham

472 Juta

Supply and demand
 atau penawaran dan permintaan sesebuah syarikat memainkan peranan penting untuk teknik CANSLIM ini. Semakin tinggi permintaan terhadap sesebuah saham syarikat, semakin tinggi nilai saham boleh meningkat. Anda juga boleh lihat pada pergerakan carta harga saham. Sekiranya harga bergerak dengan cantik, ada naik turun yang baik, tak sikat, maknanya ada supply dan demand yang baik.

Selain itu, bilangan unit saham yang terhad dapat memberi impak terhadap permintaan saham bagi sesebuah syarikat. Keseimbangan permodalan pasaran dengan jumlah saham dalam pasaran juga boleh membuatkan harga saham naik dengan sihat.

Leader or Laggard

Sebaiknya, syarikat yang dipilih adalah peneraju sesuatu industri dari jumlah permodalan pasaran. Saham syarikat tersebut haruslah mengatasi prestasi persaingannya. Tambahan lagi, kenaikan peneraju juga hendaklah selari dengan kenaikan sektor industri tersebut.

Vitrox Corporation Berhad mendahului syarikat lain di dalam sektor ATE (Sumber:
iSaham
)

Seperti senarai di atas, Vitrox Corporation Berhad menerajui industri
Automated Test Equipment
 (ATE) berbanding persaingannya iaitu
UWC Berhad
 dan
Greatech Technology Berhad
.

Institutional sponsorship

Pegangan unit saham oleh institusi besar di dalam syarikat Vitrox Corporation Berhad

Institusi

Jumlah Pegangan (Juta)

DBS Bank Ltd

183.59

Kumpulan Wang Persaraan (Diperbadankan)

166.73

Citibank New York

98.35

Credit Suisse

79.62

Public Islamic Select Treasures Fund

73.06

Institutional sponsorship
 atau tajaan institusi bermaksud terdapat institusi dengan dana yang besar di dalam industri kewangan turut memiliki saham sesuatu syarikat tersebut. Kebiasaannya, para institusi hanya akan melabur di dalam syarikat yang mempunyai kualiti dan potensi yang tinggi.

Vitrox Corporation Berhad juga mempunyai pelabur dari institusi yang besar, antaranya ialah Credit Suisse, Kumpulan Wang Persaraan (Diperbadankan) dan banyak lagi.

Market Direction

Pergerakan harga saham Vitrox Corporation Berhad

Memastikan arah pergerakan saham adalah antara perkara yang penting sebelum membuat pelaburan. Pelabur harus memastikan saham yang ingin dibeli berada di dalam keadaan menaik. Jika tidak, pelabur mungkin akan terperangkap di dalam saham yang sedang melakukan penurunan.

Sebagai contoh, seperti yang boleh dilihat di graf di atas, saham syarikat Vitrox Corporation Berhad masih di dalam fasa kenaikan dan baru sahaja
breakout
. Sekiranya anda merasakan posisi breakout agak berisiko, anda boleh skip saham ni dan lihat pada saham lain dalam screener CANSLIM. Atau, sekiranya anda sanggup tunggu dan cari entry yang lebih selamat, itu juga boleh menjadi satu pilihan.

Dengan menggunakan kesemua ciri-ciri teknik CANSLIM ini, pelabur boleh menilai sendiri sama ada saham syarikat Vitrox Corporation Berhad sesuai untuk dibeli atau boleh diabaikan.

Berhasilkah teknik CANSLIM ini?

Teknik CANSLIM adalah teknik hibrid yang menggabungkan analisa fundamental dan teknikal. Teknik ini dapat membantu pelabur mencari syarikat yang mempunyai pertumbuhan yang kukuh dan berdaya maju. Pada masa yang sama, teknik ini turut mencari syarikat yang berada di dalam keadaan menaik. Justeru itu, dapat memberikan peluang kepada pelabur untuk melabur di dalam saham dengan momentum yang kuat.

Walaubagaimanapun, teknik ini hanyalah sebagai alat untuk membantu pelabur mencari saham yang berpotensi. Teknik ini bukanlah '
buy call
' dan pelabur haruslah membuat kajian tersendiri berdasarkan garis panduan di atas sebelum memulakan pelaburan.


Melabur Secara Pasif dengan Wahed Invest

Nak melabur ni kita perlukan usaha. Contohnya kumpul modal, cari saham berpotensi, fikir sama ada untuk kekalkan pegangan saham, dan sebagainya. Pelaburan ini dianggap proses yang aktif kerana melibatkan pelbagai penekanan usaha. Kini, anda perlu tahu kewujudan Wahed Invest yang memudahkan pelaburan dengan cara pasif.

Apakah Wahed Invest?

Wahed Invest adalah platform pelaburan syariah yang diuruskan oleh robo-investor. Ia adalah satu saluran pelaburan yang anda boleh gunakan sebagai alternatif kepada pelaburan secara langsung dalam pasaran saham. Suruhanjaya Sekuriti telah meluluskan lesen Wahed Invest sebagai sebuah syarikat Digital Investment Management. Secara ringkasnya, Wahed Invest adalah sebuah saluran pelaburan yang sah dan patuh syariah.

Dengan memasukkan modal ke dalam akaun, anda menyerahkan dana untuk diuruskan oleh pihak Wahed Invest berdasarkan strategi portfolio yang dipilih. Dengan portfolio tertentu, anda akan melabur dalam pelbagai instrumen pelaburan seperti emas, sukuk, saham Malaysia dan saham Amerika. Risiko pelaburan dengan Wahed Invest pula adalah dikira rendah, namun dapat memberi pulangan yang baik jika dibandingkan dengan prestasi pulangan pelaburan berisiko rendah yang lain.

Melabur dengan Wahed Invest

Mudah sahaja untuk melabur dengan Wahed Invest ini. Tak perlu masuk apa-apa skim untuk turut serta. Tak perlu berdaftar melalui pihak ketiga di luar sana yang cuba untuk scam anda. Anda boleh uruskan pendaftaran sendiri. Muat turun sahaja aplikasi Wahed Invest dan ikut langkah-langkah pendaftaran seperti mengisi maklumat peribadi dan gambar IC. Setelah berjaya berdaftar, anda boleh mula masukkan dana ke dalam akaun anda.

Jangan lupa masukkan
kod rujukan
 (referral code) untuk dapatkan RM 10 daripada Wahed Invest apabila anda masukkan modal nanti.

Anggaran pertumbuhan portfolio dengan Wahed Invest

Modal boleh dimasukkan bila-bila sahaja serendah RM100 untuk setiap transaksi. Anda juga boleh jadualkan deposit berkala sama ada setiap minggu atau setiap bulan. Dah masuk modal, anda tak perlu fikir nak beli saham apa seperti di pasaran saham. Modal akan diuruskan secara automatik oleh Wahed Invest dengan bayaran 0.79% setahun.

Pelaburan secara pasif

Seperti yang disebut tadi, modal diuruskan secara automatik oleh Wahed Invest. Maksudnya anda tak perlu pening kepala memilih saham apa untuk dibeli. Inilah yang dimaksudkan dengan pelaburan secara pasif. Ia dapat berikan anda pulangan tanpa memerlukan tindakan yang aktif seperti membuat kajian saham, mencari paras harga yang bagus dan sebagainya.

Pelaburan yang telus

Melabur dengan Wahed Invest juga adalah proses yang telus, di mana anda boleh lihat ke mana modal anda dilaburkan. Portfolio yang lebih agresif akan mempunyai lebih banyak pegangan dalam saham Amerika. Portfolio yang konservatif pula akan mempunyai lebih banyak pegangan emas.

Contoh portfolio dalam Wahed Invest

Antara dana yang dipilih oleh Wahed Invest:

Wahed FTSE USA Shariah ETF (
HLAL
)

MyETF MSCI Malaysia Islamic Dividend (
MYETFID
)

TradePlus Shariah Gold Tracker (
GOLDETF
)

RHB Islamic Bond Fund (
Bon terbitan RHB
)

Risiko rendah

Pegangan saham ini lebih tepatnya dipegang dalam bentuk ETF. Anda boleh
baca tentang ETF di sini
. ETF itu sendiri sudah pun dikira sebagai pelaburan yang berisiko rendah. Namun, ada ETF boleh dikatakan lebih agresif secara relatif berbanding ETF yang lain. Maka, cara untuk melabur boleh juga disesuaikan dengan cara melabur dalam ETF, iaitu dengan memastikan harga ETF tak terlalu mahal berbanding Net Asset Value.


Melakukan Pembelian Pertama Selepas Pendaftaran CDS

Pertama kali nak mulakan melabur mungkin susah bagi sesiapa pun. Kali ni, anda akan baca garis panduan untuk memulakan pembelian atau dagangan yang pertama di platform dagangan M+ Online. Bacaan ini sesuai untuk pelabur yang dah terima akaun M+ Online dan ingin melakukan dagangan pertama.

Anda ada modal

Pertama sekali, anda perlu ada modal. Perlu diingat, dalam pelaburan pertama ni anda belum tentu dapat membuat keuntungan. Orang kata, “semua orang ada garis bermula”. Jadi tak perlu terus mula dengan modal besar. Modal ini kita cuba niatkan untuk dapatkan pengalaman dulu.

Lagi satu, dengan mulakan belian, anda dapat akses kepada lebih banyak screener di iSaham. Jadi mungkin anda boleh tumpukan lebih banyak modal selepas dapat akses kepada screener-screener yang lebih canggih.

Masukkan modal ke dalam akaun CDS

Modal anda tadi pula perlu dimasukkan dalam akaun CDS untuk digunakan dalam platform dagangan. Maka boleh login ke akaun M+ atau platform dagangan anda. Boleh ikut
panduan ini
 untuk butiran lebih lanjut.

Dari M+ Online, anda boleh masukkan modal menggunakan FPX atau manual transfer iaitu online banking. Deposit melalui kaedah FPX adalah lebih cepat tetapi memerlukan transaksi sebanyak RM 1000 ke atas. Kalau anda nak cepat tapi nak masukkan sikit saja, boleh masukkan RM 1000 dan keluarkan sedikit selepas deposit berjaya. Namun, pengeluaran duit mungkin akan mengambil masa lagi satu atau dua hari pula.

Memilih saham

Dalam Bursa Malaysia ada banyak saham yang tersenarai. Kalau anda baru nak mula, mungkin anda cuma kenal saham-saham besar yang terkenal sahaja. Saham-saham terkenal ni pun sudah baik untuk dijadikan saham permulaan. Bermakna saham ini cukup hebat untuk dikenali ramai.

Kalau anda nak teroka lebih banyak saham, boleh juga mula dengan screener iSaham yang percuma. Ada banyak juga screener yang anda boleh gunakan untuk bermula. Antaranya seperti berikut:

Beginner Stocks

40 Profitable Quarters

Institution

Berdagang dari platform dagangan

Gunakan butiran akaun yang telah diterima untuk log in ke
M+ Online
. Selepas berjaya log in, cari saham yang dipilih tadi dengan menulis nama saham di kotak search seperti dalam gambar, dan tekan enter.

Senarai hasil carian akan dipaparkan. Anda cuma perlu tekan sekali untuk highlight saham pilihan. Apabila anda tekan butang
Buy
 di bahagian atas skrin (berwarna hijau), kotak input belian akan keluar untuk saham dalam highlight.

Kalau anda nak tengok lebih banyak info, tekan saham dua kali (double click). Anda boleh tengok info queue saham dan senarai transaksi yang berlaku. Untuk butiran lanjut, boleh
baca di sini
.

Tekan
Buy
 untuk teruskan belian. Pilih harga dan lot belian dan tekan confirm. Anda akan diminta untuk masukkan
Trading Pin
. Ini adalah sama dengan password akaun anda untuk log in tadi.

Untuk mengetahui sekiranya pesanan belian tadi berjaya, boleh lihat di
Order Status
 dan semak sama ada status pesanan tadi dikemas kini kepada
All Matched
.


Memahami Bisnes Minyak Kelapa Sawit

Kelapa sawit adalah salah satu tanaman yang boleh mengeluarkan minyak sayuran dan ia merupakan tanaman yang penting untuk Malaysia. Industri minyak kelapa sawit di Malaysia adalah yang kedua terbesar selepas Indonesia. Antara pemain utama dalam
industri
 ini adalah
Sime Darby
,
FGV
 dan
KLK
 yang juga merupakan pemain utama pada peringkat global.

Kelapa sawit sebagai minyak sayuran

Kelapa sawit adalah salah satu tanaman yang ditanam secara komersial untuk mendapatkan minyak sayuran (vegetable oil atau kadang-kala dinamakan edible oil). Antara tanaman lain yang boleh mengeluarkan minyak sayuran ialah kacang soya, jagung, bunga matahari, kacang, zaitun dan sebagainya. Antara tanaman-tanaman ini, kelapa sawit boleh mengeluarkan kadar minyak yang paling tinggi apabila dibandingkan dalam keluasan tanah yang sama.

Gambar: MPOB

Maka boleh dikatakan penanaman pokok kelapa sawit untuk tujuan komersial adalah lebih mesra alam berbanding tanaman lain yang memerlukan tanah yang lebih luas. Oleh itu, ia juga merupakan minyak makanan yang lebih murah berbanding yang lain.

Tentang Kelapa Sawit

Kelapa sawit yang ditanam sebagai aktiviti komersial diberi nama saintifik Elaeis guineensis - nama yang kita tak mungkin ingat, namun ia membantu kita bezakan jenis kelapa sawit yang dibincangkan. Ia berasal dari Afrika dan boleh mencapai ketinggian 20 meter apabila matang, dan ia tumbuh di garisan ekuator bumi.

Di Malaysia, kawasan utama penanaman pokok kelapa sawit adalah di Sabah, Sarawak dan Johor. Tak kurang juga syarikat Malaysia yang meluaskan kawasan tanaman mereka di Indonesia.

Gambar:
RCPO

Pokok kelapa sawit mula berbuah pada tahun ketiga hayatnya dan mempunyai hayat ekonomi antara 20 hingga 30 tahun. Buah yang dihasilkan ini dipanggil tandan buah segar ataupun Fresh Fruit Bunch (FFB) yang boleh diproses untuk mendapatkan minyaknya. Buah sawit ini terdiri daripada isinya (mesocarp) di bahagian luar, dan endocarp di bahagian dalam yang terdiri daripada cangkerang atau shell dan biji yang disebut sebagai kernel.

Anatomi buah sawit. Gambar:
MPOB

Pemprosesan Kelapa Sawit

Proses bermula dengan pemilihan tandan yang berkualiti. Tandan buah atau FFB akan dimasukkan ke dalam pressure vessel untuk dipanaskan. Proses ini boleh capai pelbagai matlamat, antaranya membunuh bakteria, hentikan degradasi buah dan merenggangkan buah daripada tandan. Kemudian, ia dimasukkan ke dalam rotating drum untuk mengasingkan buah daripada tandan.

Buah yang diasingkan akan ditekan dengan mesin screw press untuk dihancurkan. Proses ini akan menghasilkan bentuk isi sawit yang dihancurkan atau dipanggil cake dan kernel. Cake ini akan menjalani proses penulenan untuk mengekstrak minyak sawit mentah atau Crude Palm Oil (CPO).

Gambar:
IJM Plantation

Minyak sawit mentah ini sedia untuk dijual kepada kilang-kilang penapisan untuk diproses menjadi produk-produk downstream sama ada minyak masak, marjerin dan pelbagai produk ramuan. Antara kegunaan lain yang boleh dihasilkan dari CPO juga adalan biodiesel iaitu bahan bakar untuk enjin berkuasa diesel. Kerajaan di Malaysia dan malah di Indonesia juga telah menetapkan campuran biodiesel dan diesel sebagai mandatori.

Kernel yang diasingkan daripada cake tadi juga boleh diekstrak minyaknya. Minyak ini dinamakan sebagai Crude Palm Kernel Oil atau CPKO. Minyak ini boleh digunakan sebagai bahan untuk pelbagai produk seperti aiskrim, marjerin, coklat, sabun dan sebagainya.

Produk sampingan

Pengasingan buah dari tandan buah sawit akan memberikan tandan kosong sebagai produk sampingan. Tandan buah kosong atau Empty Fruit Bunches (EFB) ini boleh diproses sebagai papan serat (fibreboard) untuk perabot, bahan bakar biomass ataupun baja.

Isi sawit yang dihancurkan atau cake adalah kaya dengan serat dan boleh dijadikan sebagai makanan haiwan ternakan. Ini juga adalah sama untuk shell dari biji sawit dan juga EFB yang disebut tadi.

Bahagian pokok kelapa sawit yang tak melalui proses penghasilan minyak adalah batang pokok dan pelepah. Batang pokok boleh dijadikan kayu perabot atau arang kayu. Pelepah pula boleh dijadikan sebagai makanan haiwan ternakan.

Kebergantungan syarikat kepada harga CPO

CPO adalah minyak sawit mentah yang boleh diproses kepada pelbagai produk downstream untuk minyak sawit. Harga CPO memainkan peranan penting kepada pendapatan syarikat yang menjalankan aktiviti melibatkan tanaman sawit. Jika harga CPO menurun, maka pendapatan syarikat akan berkurang. Sebaliknya akan berlaku sekiranya harga CPO menaik.

Pada tahun 2018, harga CPO menunjukkan penurunan yang mendadak menjelang suku keempat. Sebagai akibatnya, banyak syarikat mencatatkan kerugian - atau jika bernasib baik, keuntungan yang berkurang - untuk tahun 2018. Harga CPO pada penghujung 2019 kini menunjukkan peningkatan yang semakin tinggi berbanding tahun lepas. Maka pada trend harga CPO sebegini, ia merupakan waktu yang bagus untuk melihat pada saham yang berteraskan sawit.

Sumber:
MPOB

Tanaman Sawit dan Kelestarian Alam

Berita tentang kebakaran hutan bukanlah asing lagi. Hutan dibakar untuk dijadikan tapak tanaman komersial. Ini mengakibatkan ancaman terhadap ekosistem hidupan yang sedia ada, khususnya orang utan, rafflesia dan harimau di rantau ini.

Pada zaman ini, kita dapat lihat pelbagai gerakan antarabangsa yang menggesa supaya alam sekitar dapat dipelihara dalam aktiviti harian syarikat. Dalam skop tanaman kelapa sawit, organisasi antarabangsa yang menjadi barisan hadapan gerakan ini adalah Roundtable on Sustainable Palm Oil (RSPO). Semakin banyak syarikat Malaysia yang mendapatkan pensijilan untuk RSPO yang mengikuti panduan kelestarian alam sekitar dalam aktiviti yang dijalankan.


Memahami Dividen dan Cara untuk Menerimanya

Dividen adalah salah satu cara syarikat menghargai pemegang saham yang melabur ke dalam syarikat mereka. Dalam perspektif lain, anda sebagai pelabur yang ingin melihat syarikat semakin berjaya ingin juga merasa sebahagian daripada keuntungan tersebut. Salah satu manfaat melabur dalam syarikat yang bagus adalah anda boleh dapatkan keuntungan dalam bentuk kenaikan harga saham dan dalam masa yang sama, menerima dividen dari syarikat. Dalam post kali ini, kita akan mendalami beberapa perkara yang anda perlu tahu tentang dividen.

Dividen dapat mengukur kekuatan syarikat

Dividen itu sendiri bermaksud agihan sebahagian keuntungan syarikat kepada pemegang saham. Dalam erti kata lain, syarikat yang membayar dividen mempunyai lebihan kewangan. Lebihan kewangan inilah yang diberi kepada pemegang saham syarikat.

Rekod pemberian dividen merupakan salah satu kaedah untuk mengenalpasti syarikat yang kukuh dari segi kewangan. Di iSaham, anda boleh lihat rekod pemberian dividen di laman saham di bahagian Fundamental, tab
Dividend
.

Gambar:
iSaham/KKB

Kita dah sebutkan tadi bahawa syarikat yang berikan dividen adalah syarikat untung. Namun, ada juga syarikat yang cuba menjaga air muka dengan berikan dividen walaupun dalam kerugian. Adakalanya tindakan ini melibatkan pinjaman dengan bank. Ini bukanlah tindakan yang bagus, maka anda perlu peka terhadap tindakan syarikat yang anda laburkan.

Ada satu isu. Kadang-kadang ada syarikat boleh dapat prestasi bagus, dan boleh bagi dividen tinggi. Tapi tahun lain prestasi dah menurun dan tak bagi dividen. Macam mana nak dapatkan senarai syarikat yang konsisten bagi dividen? Boleh gunakan screener
Birds of Bursa
.

Bagaimana nak dapatkan dividen

Kebiasaannya, dividen diberikan dalam bentuk tunai dan akan disalurkan ke akaun bank yang anda telah daftarkan ketika membuka akaun CDS. Anda tak perlu pegang saham sehingga genap setahun untuk layak mendapatkan dividen. Cukup sekadar membeli sehari sebelum Ex-Date yang diumumkan untuk layak mendapatkan dividen. Pada pagi Ex-Date, anda boleh terus jual pegangan saham tadi dan masih layak untuk mendapatkan dividen yang diumumkan.

Anda boleh gunakan screener
Upcoming Dividends Screener
 untuk dapatkan senarai saham yang akan memberikan dividen dalam masa terdekat. Perhatikan pada column
Ex-Date
 yang merupakan tarikh tutup bagi kelayakan penerimaan dividen ini. Beli saham ini selewat-lewatnya sehari sebelum Ex-Date. Nilai dividen pula boleh dilihat pada column
Value
 yang memaparkan nilai dividen dalam bentuk Ringgit Malaysia (RM).

Cara pemberian Dividen

Berdasarkan screener tadi, anda mungkin akan jumpa istilah seperti
Final dividend
,
Interim dividend
 dan sebagainya. Dividen boleh diberikan secara sekali setahun atau berkala mengikut separa tahunan atau suku tahunan. Anda boleh
baca post ini
 untuk memahami lebih lanjut tentang istilah-istilah tadi.

Pengiraan Dividen

Cara mengira dividen adalah agak mudah, iaitu nilai dividen sesaham didarabkan dengan jumlah pegangan. Sebagai contoh, melihat pada KKB yang memberikan sebanyak RM 0.06 sesaham, dan anda memegang sebanyak 30 lot (3000 unit). Pengiraan dividen adalah seperti berikut:

RM 0.06/unit x 3000 unit
= RM 180

Kesan dividen pada saham

Bila dengar beli sehari jual esok pun dapat dividen memang dengar macam menarik - macam boleh dapat dividen percuma. Sebenarnya tak semudah itu. Anda perlu fahamkan dahulu kesan dividen terhadap harga saham.

Pada hari Ex-Date, harga saham akan dianjak kebelakang sebanyak nilai dividen. Mari kita lihat contoh situasi di bawah untuk gambaran yang berlaku:

Harga tutup sebelum Ex-Date

Harga buka pada Ex-Date

RM 1.66

RM 1.60

Dalam contoh di atas, kita boleh andaikan anda beli saham ini pada harga tutup pasaran sehari sebelum Ex-Date pada RM 1.66. Pada keesokan hari iaitu Ex-Date, pasaran akan tunjukkan seolah-olah saham ini ditutup pada harga RM1.60. Ini adalah kerana harga RM 1.66 tadi dianjak kebelakang ke harga RM 1.60 sebanyak nilai dividen iaitu 6 sen.

Dari segi mekanisma, pelabur yang membeli pada harga RM 1.66 ini tidak mencatatkan kerugian kerana penurunan ini dikontra sebanyak dividen yang diterima. Secara keseluruhan juga, saham yang mengeluarkan dividen ini dianjakkan harganya kerana sejumlah wang telah dikeluarkan dari pegangan syarikat. Kesan selepas dividen ini agak neutral di mana harga saham boleh bergerak naik atau turun seperti biasa.

Menilai dividen dari harga saham

Sekiranya anda ingin mendapatkan nilai dividen yang tinggi bagi setiap sen yang dilaburkan, anda boleh lihat pada dividend yield. Dividend Yield ini dikira seperti berikut:

Dividend Yield = Dividen diberi sesaham / Harga Semasa

Pengiraan dividend yield mengambil kira berapakah nilai dividen jika dibandingkan dengan harga saham. Maka, dividend yield yang lebih tinggi dapat berikan kita nilai dividen yang lebih tinggi bagi setiap sen harga saham. Di iSaham, anda boleh lihat syarikat yang berikan dividend yield yang tinggi dalam
screener High Dividend Yield
.

Kelebihan pelabur yang telah memegang saham dividen ini lebih lama, ada yang dapat beli saham-saham ini pada harga yang lebih rendah. Mereka dapat membeli saham dengan unit yang lebih banyak ketika harga rendah, dan nikmati dividen ketika syarikat umumkan pemberian dividen.


Memahami Financial Ratio dalam Penilaian Fundamental

Dalam menilai fundamental sesebuah syarikat, financial ratio atau nisbah kewangan adalah satu petunjuk yang boleh membantu untuk penilaian tersebut. Penilaian fundamental ini boleh menyentuh pelbagai aspek sama ada prestasi kewangan, kedudukan kewangan, pihak pengurus, keadaan ekonomi negara, dunia dan sebagainya. Namun, ada ukuran yang kita boleh rujuk sebagai panduan asas kepada kekuatan fundamental sesebuah syarikat itu.

Setiap laman saham dalam iSaham akan ada penilaian atau analisis dari aspek fundamental dan teknikal. Kali ini kita akan tumpukan kepada nisbah kewangan syarikat. Nisbah kewangan atau financial ratio yang dipaparkan dalam iSaham terdiri dari penilaian terhadap kemuflisan, keseimbangan hutang, tunai dalam tangan, prestasi semasa, kecekapan pengurusan dan lain-lain. Kita akan belajar macam mana menilai sesebuah syarikat itu dengan lebih terperinci.

Ujian kemuflisan

Ada dua nisbah ujian kemuflisan yang dipaparkan di iSaham pada laman saham. Nisbah ini ditanda oleh Altman-Z dan Beaver dan ia berfungsi seperti credit rating untuk sesebuah syarikat. Secara ringkasnya, anda ingin cari mana-mana antara nisbah ini yang memenuhi angka di bawah:

Altman-Z > 1
Beaver > 0.03

Keseimbangan aset, liabiliti dan tunai

Seterusnya, kita lihat pula nisbah aset, liabiliti dan tunai syarikat. Sesebuah aset boleh dijual untuk mendapatkan wang tunai. Liabiliti pula adalah bebanan yang perlu dibayar oleh syarikat. Maka sesebuah syarikat itu adalah lebih bagus sekiranya mempunyai aset yang lebih banyak daripada liabiliti. Keseimbangan aset dan liabiliti ini boleh diukur dengan current ratio, dan nisbah lebih dari 2 menandakan angka yang sihat.

Kebanyakan syarikat pula pastinya ada hutang sama ada hutang baik atau hutang jahat untun meneruskan kelangsungan perniagaan. Penilaian terhadap hutang ini dikira menggunakan Debt-Equity ratio. Sekiranya nisbah ini kurang daripada 1, ia menunjukkan angka yang sihat.

FCF Yield pula adalah ukuran yang menunjukkan berapa banyak pendapatan ini dapat dialirkan dalam bentuk wang tunai. Nama panjang kepada FCF ini adalah free cash flow. Umumnya, angka yang lebih tinggi, lagi bagus. Kriteria ini adakalanya menjadi kepentingan ketika krisis ekonomi berlaku.

Kesimpulan nisbah keseimbangan yang sihat ini boleh dilihat seperti di bawah:

Current ratio > 2
Debt-Equity < 1
FCF Yield > 0

Prestasi semasa

Prestasi semasa syarikat boleh dilihat dari perbandingan jualan dan keuntungan syarikat yang dicatatkan dari tahun ke tahun, atau suku ke suku. Ukuran ini boleh didapati dari penanda Revenue atau Profit yang disusuli dengan QoQ atau YoY.

QoQ bermaksud suku tahunan tersebut dibandingkan dengan suku tahunan yang sama pada tahun sebelumnya. Contohnya prestasi jualan atau keuntungan Q1 2020 dibandingkan dengan Q1 2019. YoY pula adalah prestasi keseluruhan setahun dibandingkan dengan tahun sebelumnya.

Mengikut lumrah, kita memang akan suka kepada jualan yang sentiasa meningkat. Maka angka yang lebih besar adalah lebih bagus. Namun, lain syarikat, lain ceritanya. Sekali prestasi yang bagus tak semestinya boleh berkekalan di masa hadapan. Memadai sekiranya angka ini tidak menunjukkan angka negatif.

Kecekapan pengurusan

Dua individu dengan pendapatan yang sama belum tentu boleh menyimpan jumlah yang sama. Itulah analogi yang boleh difikirkan untuk melihat kepentingan kriteria ini. Kecekapan pengurusan ini boleh diukur dengan Profit Margin, ROE atau ROIC.

Profit Margin yang lebih tinggi dapat diterjemahkan dengan kos yang lebih rendah atau harga jualan yang lebih tinggi. Sekiranya kos air minuman pada RM 1 dapat dijual pada RM 1.20, maka pengiraan margin keuntungan adalah seperti berikut:

(Harga Jualan - Kos Barang) / Kos Barang * 100%
(1.20 - 1) / 1 * 100% = 20%

ROE adalah pulangan dari modal keluaran. Ia dapat mengukur kebolehan syarikat untuk menghasilkan pulangan berdasarkan modal tak termasuk pinjaman. ROIC juga menggunakan konsep yang sama, bezanya adalah pelaburan yang dibuat akan dikira secara jumlah modal dan pinjaman. Angka yang dianggap bagus untuk nisbah ini adalah seperti di bawah:

Profit Margin > Sector Median atau 10% ke atas
ROE / ROIC > 15%

Pulangan Dividen

Syarikat yang berada pada kedudukan kewangan yang baik mempunyai wang lebihan yang boleh diberikan kepada pelabur dalam bentuk dividen. Sebanyak mana yang syarikat berikan mungkin tak begitu penting kepada pelabur jangka pendek dan sederhana. Maka Dividend Yield dan Dividend Per Share adalah ukuran yang subjektif kepada pelabur sama ada diberikan atau tidak.

Kesimpulan

Untuk mendapatkan kesemua kriteria ini adalah satu saringan yang sangat susah. Jarang kita dapat lihat sebuah syarikat yang memenuhi semua kriteria tadi atau semua petanda diwarnakan hijau. Maka di sini kita perlu ada keseimbangan untuk menilai kriteria apa yang perlu dititikberatkan lebih daripada yang lain.


Memahami Indikator Relative Strength Index (RSI)

RSI adalah singkatan kepada nama
Relative Strength Index
. Ia merupakan satu indikator yang sering digunakan oleh pelabur untuk membuat analisis teknikal. RSI ini merupakan salah satu indikator yang terkenal dan dikenali dalam dunia pelaburan. Ramai pelabur menggunakan indikator ini untuk mengukur momentum perubahan harga untuk menilai sekiranya saham tersebut terlebih jualan (
oversold
) atau terlebih belian (
overbought
).

Pengasas indikator RSI

Gambar:
Wikiwand

Indikator ni dicipta oleh J. Walles Wilder Jr. pada tahun 1978 dan diulas dalam bukunya yang berjudul ‘
New Concepts in Technical Trading System
’. Beliau juga menghasilkan beberapa buah buku berkenaan pasaran saham antaranya, ‘
The Adam Theory of Markets or What Matters Is Profit
’, ‘
The Wisdom of the Ages in Acquiring Wealth
’, dan ‘
The Delta Phenomenon, Or, The Hidden Order in All Markets
’.

Wilder ialah bapa kepada beberapa penunjuk teknikal yang kini dianggap sebagai prinsip teras perisian analisis teknikal. Ini termasuk
Average True Range
,
Relative Strength Index
 (RSI),
Average Directional Index
, dan
Parabolic SAR
.

Formula bagi indikator RSI

RSI dikira dengan dua pengiraan. Formula pertama adalah seperti berikut:

Gambar: Investopedia

Kerugian atau keuntungan purata hanyalah peratusan kerugian atau keuntungan purata dalam tempoh hari kebelakang. Biasanya, anda akan menggunakan 14 titik untuk mengetahui nilai RSI. Kemudian, setelah 14 tempoh data ini tersedia, anda boleh memulakan langkah kedua dalam pengiraan. Formula kedua adalah seperti berikut:

Gambar: Investopedia

Perlu diingatkan bahawa, setiap pedagang akan menggunakan RSI yang berbeza. Walaupun tempoh 14 sesuai untuk pedagang
swing
, sesetengah pedagang mungkin ingin menurunkan jangka masa dengan meningkatkan sensitiviti
oscillator
. Pedagang harian (
day trader
) selalunya menggunakan tempoh 9-11, manakala pedagang
swing
 boleh menggunakan tempoh yang lebih tinggi, iaitu, 20-30.

Penggunaan RSI

RSI mempunyai dua
level
 iaitu di bawah 30% dan di atas 70%. Di antara kegunaan RSI adalah untuk menentukan harga saham berada di paras terlebih jualan (
oversold
) jika berada di bawah 30%, atau di paras terlebih belian (
overbought
) apabila berada di atas 70%.

Kebiasaannya, momentum belian akan berkurangan apabila garisan RSI sudah melebihi paras 70% dan kemungkinan akan berlaku pembetulan harga. Apabila garisan RSI sudah berada pada kawasan
overbought
, kebiasaanya akan berlaku
correction
 ataupun perubahan trend ke bawah (
downtrend
).

Sebaliknya, apabila momentum jualan melebihi momentum belian dan menyebabkan garisan RSI berada dibawah 30%, ia berkemungkinan akan berlaku
reversal
 ataupun perubahan trend ke atas (
uptrend
).

Gambar
:
Carta CBIP

Seperti contoh carta diatas, apabila harga saham berada dalam keadaan
uptrend
 dan RSI sudah capai paras
overbought
, ia menunjukkan satu petanda bahawa kemungkinan akan berlakunya
correction
 atau perubahan trend. Manakala, apabila harga saham berada dalam keadaan
downtrend
 dan RSI sudah capai paras
oversold
, maka ia juga memberi petanda bahawa mungkin akan berlaku
reversal
 ataupun perubahan trend.

Namun, indikator ini bukanlah satu kepastian bahawa harga akan naik atau turun sekiranya sudah capai paras
overbought
 atau
oversold
. Tetapi, ia hanyalah salah satu petunjuk untuk memudahkan pelabur membuat keputusan.

RSI divergence

RSI
divergence
 dapat membantu pelabur saham melihat dan mengambil kesempatan dengan membuat pembelian saham. Apabila digunakan dengan betul, RSI boleh menjadi salah satu petunjuk dagangan dan pengesahan dalam
trading plan
 anda. RSI ialah salah satu indikator yang popular dalam
swing investment
, dan merupakan satu teknik di mana pelabur menunggang trend pasaran untuk membuat keuntungan.

Bullish divergence

Bullish divergence
 berlaku apabila harga sesuatu saham sedang berada di
lower low
 berbanding paras rendah sebelumnya. Apabila
bullish divergence
 dikesan, indikator RSI akan membuat
higher low
. Ini menunjukkan akan berlakunya momentum kenaikan harga dan perubahan trend (
uptrend
).

Gambar: Investopedia

Bearish divergence

Bearish divergence
 pula berlaku apabila harga sesuatu saham sedang berada di
higher high
 berbanding paras tinggi sebelumnya. Apabila
bearish divergence
 dikesan, indikator RSI akan membentuk
lower high
. Ini menunjukkan akan berlakunya momentum penurunan harga dan perubahan trend (
downtrend
).

Gambar: Investopedia

Kesimpulan

Seperti indikator yang lain, RSI hanyalah salah satu alat atau penunjuk yang membantu pelabur dalam membuat keputusan sewaktu berdagang. Ia perlulah dikaji terlebih dahulu dan tidak seharusnya diikuti secara membuta tuli.

Rujukan

Investopedia

Wikiwand


Memahami Intraday Short-selling (IDSS)

Pada 1 Januari 2021 yang lalu,
Regulated Short Selling (RSS)
 telah kembali dibenarkan setelah disekat pada tahun 2020 akibat penularan COVID-19 yang telah melanda seluruh dunia dan telah memberi kesan yang buruk terhadap ekonomi. Pembukaan semula sekatan RSS telah meningkatkan kecairan kepada pasaran tempatan.

Baru-baru ini, terdapat dua lagi jenis short selling telah kembali dibenarkan setelah hampir 2 tahun disekat; iaitu
intraday short-selling
 (IDSS) dan
intraday short-selling by proprietary day traders
 (PDT short sale).

Aktiviti short selling

Short selling
 atau jualan singkat adalah suatu proses di mana keuntungan diperoleh dengan kejatuhan harga saham. Secara ringkasnya, anda akan menjual saham yang dipinjam dari
broker
 atau
Central Lending Agency
 (CLA) pada harga yang tinggi, dan kemudian membelinya semula pada harga yang rendah.

Penjualan dilakukan pada harga tinggi, dan pembelian semula dilakukan pada harga yang rendah.

Terdapat empat jenis aktiviti short selling yang boleh dilakukan di Bursa Malaysia, iaitu
Regulated Short Selling
 (RSS),
Intraday Short Selling
 (IDSS),
Intraday Short Selling by Proprietary Day Traders
 (PDT) dan juga
Permitted Short Selling
 (PSS).

Kami telah pun menjelaskan tentang RSS pada blog yang lepas. Jadi, blog kali ini akan lebih bertumpu kepada IDSS yang penggantungan sementaranya telah dibatalkan bermula 1 Januari 2022.

Intraday short-selling (IDSS)

Anda mungkin pernah melihat simbol ^ pada kaunter saham tertentu. Simbol ini melambangkan bahawa saham tersebut dibenarkan untuk aktiviti IDSS.

Contoh saham yang dibenarkan untuk IDSS.

IDSS atau jualan singkat intra hari adalah salah satu daripada jenis dagangan penjualan singkat yang dijalankan dalam hari yang sama. Aktiviti IDSS ini boleh dilakukan oleh kesemua pedagang Bursa Malaysia, tidak kira lah sama ada pedagang runcit, mahupun institusi.

IDSS membenarkan pelabur menjual sekuriti yang bukan milik mereka, dan kemudian membeli semula sekuriti yang sama. Semua posisi jual mesti ditutup dengan posisi beli dalam hari dagangan yang sama.

Perbezaan IDSS dan PDT

Intraday short-selling by proprietary day traders
 (PDT
short sale
) atau jualan singkat oleh Pedagang Harian Proprietari juga adalah aktiviti jualan singkat yang dilakukan dalam hari dagangan yang sama. Namun begitu, terdapat beberapa perbezaannya dengan IDSS, iaitu:

IDSS

PDT

Peserta

Kesemua pedagang runcit dan institusi

Individu yang mewakili sesuatu organisasi seperti Kenanga, Affin Hwang, dan lain-lain.

Kelayakan

Terbuka kepada semua pedagang yang menepati syarat yang ditetapkan.

Individu berlesen dan berdaftar di bawah organisasi, serta mempunyai 5 tahun pengalaman sebagai
Investment Account Trader
 (IVT).

Saham untuk jualan singkat

Sekuriti yang diluluskan

Sekuriti yang diluluskan di Pasaran Utama (sekuriti layak dagangan harian)

Cara Bursa Malaysia mengawal aktiviti short selling

Untuk melakukan aktiviti
short selling
, terdapat peraturan dan limitasi yang ditetapkan bagi mengelakkan pasaran menjadi huru-hara. Seperti RSS, IDSS juga mempunyai peraturan-peraturan yang ditetapkan oleh Bursa Malaysia. Antaranya ialah:

1. Syarikat yang dibenarkan untuk short selling

Aktiviti jualan singkat hanya boleh dilakukan terhadap syarikat-syarikat yang disenaraikan di dalam
Bursa Approved Securities
 sahaja. Senarai ini akan disemak dan dikemas-kini pada setiap enam bulan oleh Bursa Malaysia.

2. Peraturan at-tick

Pada mulanya, hanya RSS sahaja yang perlu mengikut 'peraturan
at-tick
' ini. Namun, pada 17 Mac 2020,
Bursa Malaysia
 telah memaklumkan bahawa IDSS dan PDT juga perlu mematuhi peraturan tersebut.

'Peraturan
at-tick
' membawa maksud setiap pesanan haruslah dibuat pada harga permintaan atau jualan terbaik pada waktu itu, ataupun pada harga yang lebih tinggi.

3. Penggantungan short selling untuk sesuatu saham

Terdapat masa-masa yang tertentu di mana sesuatu saham akan digantung dari
short selling
, iaitu apabila:

Harga saham jatuh lebih 15%
 daripada harga tutup pada hari dagangan sebelumnya. Sebagai contoh, baru-baru ini saham syarikat Airasia telah jatuh melebih 15%. Justeru itu,
aktiviti short selling untuk saham syarikat Airasia digantung
 dengan serta-merta pada hari tersebut.

Volume short sale
 melebihi 3%
iaitu had maksima harian bagi sesuatu syarikat.

Kesimpulan

Penarikan kembali penggantungan sementara
short selling
 menambah kecairan serta
votality
 pasaran Bursa Malaysia. Selain itu, kebenaran untuk berdagang dua hala juga boleh menarik pelabur luar untuk melabur dalam pasaran tempatan.

Namun begitu,
short selling
 adalah berisiko tinggi dan hanya pedagang yang berpengalaman serta mempunyai dana yang besar sahaja digalakkan untuk melakukan aktiviti ini.

Tambahan lagi, walaupun terdapat pengecualian untuk RSS,
short selling
 secara keseluruhannya adalah tidak patuh syariah. Oleh itu, penganut agama Islam haruslah mengelakkan diri dari terlibat dengan aktiviti ini.